Luettelo televisiosarjan Simpsonit hahmoista

Tämä on **luettelo televisiosarjassa ''[[Simpsonit]]'' esiintyvistä vakituisista hahmoista**. Luettelossa ei ole vain yksittäisissä jaksoissa esiintyneitä hahmoja ellei niihin ole viitattu myöhemmin. *Simpsoneissa* omana itsenään esiintyneet todelliset henkilöt ovat luettelossa Luettelo televisiosarjassa Simpsonit vierailleista tähdistä.

## Simpsonin perhe

* **[[Homer Simpson]]** (ääninäyttelijä Dan Castellaneta) on Simpsonin perheen isä. Ensiesiintyminen ensimmäisessä ''The Tracey Ullman Show’n'' lyhytfilmissä ”Good Night”.
* **[[Marge Simpson]]** o.s. Bouvier (ääninäyttelijä Julie Kavner) on Simpsonin perheen äiti. Ensiesiintyminen lyhytfilmissä ”Good Night”.
* **[[Bart Simpson]]** (ääninäyttelijä Nancy Cartwright) on Homerin ja Margen poika. Ensiesiintyminen lyhytfilmissä ”Good Night”.
* **[[Lisa Simpson]]** (ääninäyttelijä Yeardley Smith) on Homerin ja Margen vanhempi tytär. Ensiesiintyminen lyhytfilmissä ”Good Night”.
* **[[Maggie Simpson]]** (ääninäyttelijät Nancy Cartwright, Yeardley Smith ja muita) on Homerin ja Margen nuorempi tytär. Ensiesiintyminen lyhytfilmissä ”Good Night”.

### Muut Simpsonin sukuun kuuluvat
***[[Abraham Simpson|Abraham ”Abe” Simpson]]** (ääninäyttelijä Dan Castellaneta) on Homerin isä sekä Bartin, Lisan ja Maggien isoisä. Tunnetaan myös pelkkänä ”Ukkina” (*Grampa*). Ensiesiintyminen ''The Tracey Ullman Show’n'' lyhytfilmissä ”Grampa and the Kids”.
***Mona Simpson** (ääninäyttelijä Glenn Close) oli Homerin äiti, joka esiintyi vain muutamassa jaksossa. Hänet nähtiin ensi kerran Homerin syntymää kuvanneessa lyhyessä takaumassa 2. kauden jaksossa ”Velipuoli” (äänenä tuolloin Maggie Roswell), mutta varsinaisesti hänet esiteltiin ja nimettiin 7. kauden jaksossa ”Homerin äiti”. Mona hylkäsi perheensä 1960-luvun lopulla, sillä osallistuttuaan hippiaktivistien kanssa Montgomery Burnsin biologisten aseiden laboratorioon kohdistuneeseen sabotaasi-iskuun hänestä tuli lainsuojaton ja hän joutui pakenemaan Springfieldistä, minkä jälkeen hän eli väärillä henkilöllisyyksillä kiertolaisen elämää. Monan ja Aben avioliitto oli muutenkin onneton. Homer luuli äitinsä kuolleen, kunnes tämä palasi yllättäen, mutta ei voinut viipyä kauaa. Mona nähtiin uudelleen 15. kauden jaksossa ”Äitini salaisuudet” ja 19. kauden jaksossa ”Äideistä parhain”, jossa hän kuoli oikeasti. Hänet on lisäksi nähty useissa takaumajaksoissa.
***Herb Powell** (ääninäyttelijä Danny DeVito) on Aben irtosuhteesta syntynyt toinen poika ja Homerin velipuoli, joka on ollut vuorotellen upporikas ja rutiköyhä. Hahmo on nähty vain kahdessa jaksossa, ensi kerran 2. kauden jaksossa ”Velipuoli” ja myöhemmin 3. tuotantokauden jaksossa ”Velipuolen paluu”. Lisäksi hänen äänensä kuultiin puhelinvastaajassa 24. tuotantokauden jaksossa ”Täydelliset vanhemmat”. 
***Amber Pigal-Simpson** (ääninäyttelijä Pamela Hayden) oli Homerin lyhytaikainen ”Vegas-vaimo” sekä hetkellisesti myös Aben vaimo. Hänet nähtiin 10. kauden jaksossa ”Ned Flandersin uusi elämä” ja 13. kauden jaksossa ”Perhetarkastus” sekä ilmoitettiin kuolleeksi 18. kauden jaksossa ”Jazzia ja hyväntekeväisyyttä”.
***Abbie** (ääninäyttelijä Dan Castellaneta) Homerin englantilainen sisarpuoli. Ainoa esiintyminen 15. kauden jaksossa ”Majesteettirikos”.

## Sarjan muut perheet
### Bouvierit
***[[Patty ja Selma Bouvier]]** (molempien ääninäyttelijä Julie Kavner) ovat Margen keskenään identtiset kaksossiskot, jotka asuvat yhdessä ja työskentelvät ajoneuvovirastossa. Molempien ensiesiintyminen oli 1. kauden ensimmäisessä jaksossa ”Joulurauha”.
***Jacqueline Bouvier** o.s. Gurney (ääninäyttelijä Julie Kavner) on Margen, Pattyn ja Selman iäkäs leskiäiti. Hän asuu yksinään Springfieldissä, mutta esiintyy sarjassa hyvin harvoin. Jacqueline vaikuttaa yleensä väsyneeltä ja happamalta ja hänellä on hyvin käheä ääni. Hahmo nähtiin ensi kerran Margen lapsuuteen sijoittuneessa takaumassa 1. kauden jaksossa ”Lisan blues”, sarjan nykyhetkessä hänet nähtiin ensi kerran 2. kauden jaksossa ”Kadun kasvatti”. Jacquelinen merkittävin rooli oli 5. kauden jaksossa ”Lady Bouvierin rakastaja”, jossa Abe Simpson ja johtaja Burns olivat hänen kilpakosijoitaan. Hän täytti 80 vuotta 21. kauden jaksossa ”Vaimoista parhain”. Hahmo on nimetty presidentti John F. Kennedyn vaimon Jacqueline Kennedyn tyttönimen mukaan.
***Clancy Bouvier** (ääninäyttelijä Harry Shearer) oli Margen, Selman ja Pattyn isä, joka on kuollut ennen sarjan tapahtumia. Hänet on nähty vain muutamassa takaumassa, ensi kerran 2. kauden jaksossa ”Kultainen nuoruus”, vilaukselta kahdessa Kauhujen talo -jaksossa sekä Bartin unessa 30. kauden jaksossa ”Bart elää”. 6. kauden jakson ”Lentopelko” mukaan hän oli ammatiltaan lentostuertti ja 27. kauden jakson ”Viimeinen aski” mukaan hän kuoli keuhkosyöpään.
***Ling Bouvier** on tyttövauva, jonka Selma adoptoi Kiinasta 16. kauden jaksossa ”Vauvakuumetta”. Ling on sen jälkeen näyttäytynyt sarjassa harvakseltaan, mutta hänellä ei juuri ole itsenäistä roolia. Ling on Maggien tavoin älykäs, mutta Selma ja Patty odottavat hänestä lahjakasta ihmelasta eivätkä yleensä ole vaikuttuneita hänen saavutuksistaan.

### Flandersit

***[[Ned Flanders]]** (ääninäyttelijä Harry Shearer) on Simpsonien uskovainen naapuri ja Flandersin perheen isä. Ensiesiintyminen 1. kauden jaksossa ”Joulurauha”.
***[[Maude Flanders]]** (ääninäyttelijä Maggie Roswell, myöhemmin Marcia Mitzman Gaven) oli Nedin vaimo sekä Rodin ja Toddin äiti. Ensiesiintyminen 2. kauden jaksossa ”Naapurukset”, kuoli 11. kauden jaksossa ”Autoilun uhri”.
***Ned Flanders Sr.** ja **Mona/Capri Flanders** (ääninäyttelijät Harry Shearer ja Pamela Hayden) ovat Ned Flandersin vapaamieliset beatnik-vanhemmat. He harrastavat huoletta poikansa paheksumia asioita kuten päihteiden käyttöä. Heidät nähtiin ensi kerran 5. kauden jaksoon ”Ikävä rehtoria” sisältyneessä takaumassa ja sarjan nykyhetkessä ensi kerran 23. kauden jaksossa ”Nedna”. Nedin äidin nimeksi mainitaan Mona jaksossa ”Ikävä rehtoria” ja Capri 24. kauden jaksossa ”Parempia ihmisiä”.

#### Rod ja Todd Flanders
Rod Flanders (ääninäyttelijä Pamela Hayden) ja Todd Flanders (ääninäyttelijä Nancy Cartwright) ovat Nedin ja Mauden kaksi poikaa. Molemmilla on kiharat punaruskeat hiukset. Todd nähtiin ensi kerran 1. kauden ensimmäisessä jaksossa ”Joulurauha” ja Rod saman kauden myöhemmässä jaksossa ”Ruostunut romukasa”. He ovat suunnilleen Bartin ja Lisan ikäisiä, Rod on pari vuotta Toddia vanhempi, mutta tarkat tiedot heidän iästään ovat ristiriitaisia. 6. kauden jaksossa ”Lapsenvahti ja peto” Simpsonien tv-ruudulla vilistävä lista tv-uutisten oikaisuista sisältää piiloviestin, jonka mukaan Todd olisi vanhempi kuin Rod, mutta kyseessä oli luultavasti vain vitsi.

Ned ja Maude ovat kasvattaneet pojistaan kilttejä ja uskonnollisia, joten he rukoilevat usein ja pitävät vain kristillisistä peleistä, leikeistä ja tv-ohjelmista. Äärimmäisen suojatun elämänsä vuoksi Rod ja Todd eivät useinkaan ymmärrä tai pysty kohtaamaan ympäröivän maailman ilmiöitä, vaan he ovat todella naiiveja ja arkoja. He kokevat jopa kiikkulaudan hurjana ja pelottavana. Varsinkin Todd on toisaalta myös vaikutteille altis ja oppii nopeasti kuulemansa rumat sanat, mikä kannustaa Nedin pitämään heidät entistäkin suojatumpina ulkomaailmalta. Rod ja Todd viettävät aikansa lähinnä keskenään eivätkä toisten lasten kanssa. Simpsonien lapset, erityisesti Bart, pitävät heitä säälittävinä hölmöinä. Eräiden jaksojen perusteella Rod ja Todd saattavat käydä Springfieldin ala-astetta, mutta heitä ei käytännössä koskaan nähdään kouluun sijoittuvissa kohtauksissa paitsi joskus koulun orkesterissa ja juhlissa.

Todd kilpaili 2. kauden jaksossa ”Naapurukset” minigolf-turnauksessa Bartia vastaan. Rodin isoin rooli oli 17. kauden jaksossa ”Bartin kaksi äitiä”, jossa Marge Simpson rohkaisi hänet kiipeilemään ja hän auttoi pelastamaan Bartin tukalasta paikasta. Tulevaisuuteen sijoittuvien 11. kauden jakson ”Tulevaisuus” ja 16. kauden jakson ”Kurkistus tulevaisuuteen” mukaan Rod ja Todd olisivat aikuisina homoseksuaaleja, transvestiitteja ja/tai transsukupuolisia.

### Van Houtenit

***[[Milhouse Van Houten]]** (ääninäyttelijä Pamela Hayden) on Bart Simpsonin paras ystävä. Hahmon ensiesiintyminen oli vuonna 1988 Butterfinger-patukan mainoksessa, itse sarjassa 1. kauden ensimmäisessä jaksossa ”Joulurauha”. Melkein kaikki Van Houtenin suvussa muistuttavat ulkonäöltään Milhousea, eli heillä on siniset hiukset ja kulmakarvat, suuret nenät ja punasankaiset silmälasit.

#### Kirk Van Houten
Kirk Van Houten (ääninäyttelijä Hank Azaria) on Milhousen isä ja Luannin aviomies. Hahmon ensiesiintyminen oli 3. kauden jaksossa ”Kuin Romeo ja Julia”. Kirk näyttää melkein samalta kuin Milhouse, paitsi että hän on päälaelta kalju. Kirk ja Luann muistuttavat ulkonäöltään toisiaan, ja eräiden uudempien jaksojen mukaan he saattavat olla sukua toisilleen, mutta sukulaisuuden luonnetta ei ole täsmennetty. He ovat Simpsonien perhetuttuja.

Kirk ja Luann kokivat riitaisan avioeron 8. kauden jaksossa ”Milhouse, avioeron uhri”. Siitä alkaen Kirk on kuvattu sarjassa masentuneena ja turhautuneena keski-ikäisenä ”luuserina”, joka on ajautunut surkeuden ja saamattomuuden kierteeseen. Hän menetti työpaikkansa keksitehtaalla, minkä jälkeen hänellä on ollut sekalaisia ammatteja erilaisilla matalapalkka-aloilla. Hän asuu kurjassa asuntolassa ja hänellä on Milhousen tapaamisoikeus. Kirk yrittää käännyttää Milhousen puolelleen erilaisilla lahjoilla, mutta hänellä ei ole varaa mihinkään oikeasti hohdokkaaseen. Naisten kanssa Kirkillä ei ole juurikaan menestystä, vaikka hän yrittää epätoivoisesti esiintyä nuorekkaana ja menevänä. Joutuessaan 16. kauden jaksossa ”Kielletyt leikit” joksikin aikaa syyttömänä vankilaan Bart Simpsonin sieppauksesta Kirk oli vain ilahtunut siitä, että jännittävä rikollisen maine sai edes muutamat naiset kiinnostumaan hänestä. Kirk ja Luann palasivat yhteen 17. kauden jaksossa ”Vesirokkokutsut” ja menivät uudelleen naimisiin 19. kauden jaksossa ”Pojasta mieheksi”, mutta heidän liittonsa on sen jälkeenkin ollut riitaisa ja rakoillut useasti.

Jakson ”Pojasta mieheksi” mukaan Kirk on riidoissa lankonsa Norbert Van Houtenin kanssa, joka kuuluu Van Houtenien tanskalaiseen sukuhaaraan, kun taas Kirk edustaa hollantilaista sukuhaaraa. Kirkin isä (ääninäyttelijänä Azaria) nähtiin 7. kauden jaksossa ”Sotasaalis”.

#### Luann Van Houten
Luann Van Houten (ääninäyttelijä Maggie Roswell) on Milhousen äiti ja Kirkin vaimo, ammatiltaan kotiäiti. Hahmon ensiesiintyminen oli 3. kauden jaksossa ”Voimalan sankari”. Luann muistuttaa ulkonäöltään Kirkiä ja eräissä uudemmissa jaksoissa heidän on annettu ymmärtää olevan sukua toisilleen. 19. kauden jaksossa ”Pojasta mieheksi” esiintynyt suvun tanskalaisen sukuhaaran edustaja Norbert ”Zack” Van Houten oli ilmeisesti Luannin veli. 6. kauden jakson ”Vanha sitruunapuu” mukaan Luann on syntynyt Springfieldin naapurikaupungissa Shelbyvillessä. Luann on useasti ollut huolissaan Bart Simpsonin huonosta vaikutuksesta Milhouseen.

Luann ja Kirk erosivat riitaisasti 8. kauden jaksossa ”Milhouse, avioeron uhri”, jolloin Milhousen huoltajuus jäi Luannille. Erityisesti Luann oli kyllästynyt Kirkiin, jolla hänen mielestään ei ollut arvokkuutta. Erottuaan Luann alkoi välittömästi tapailla muita miehiä ja osallistui tahallaan uusien poikaystäviensä kanssa samoihin tilaisuuksiin kuin Kirk. Jonkin aikaa Luann tapaili Pyro-nimistä kehonrakentajaa ja sen jälkeen useita muitakin Springfieldin poikamiehiä. Luann ja Kirk palasivat yhteen 17. kauden jaksossa ”Vesirokkokutsut” ja menivät uudelleen naimisiin jaksossa ”Pojasta mieheksi”, mutta heidän liittonsa on sen jälkeenkin ollut riitaisa. He ajautuivat jälleen eron partaalle 25. kauden jaksossa ”Paljon tuhinaa taiteesta”, kun Kirkin vanha suhde toisen naisen kanssa tuli ilmi.

Kun Maggie Roswell oli poissa sarjasta 11.–13. kausien ajan palkkakiistan vuoksi, Luann muutettiin pääosin puhumattomaksi taustahahmoksi. Muita Roswellin hahmoja esitti noina vuosina Marcia Mitzman Gaven.

### Nahasapeemapetilonit
Nahasapeemapetilonit ovat intialainen, hindulainen siirtolaisperhe, joka omistaa Kwik-E-Mart-lähikaupan.
***[[Apu Nahasapeemapetilon]]** (ääninäyttelijä Hank Azaria) on Manjulan aviomies ja kahdeksan lapsen isä. Ensiesiintyminen 1. kauden jaksossa ”Sankarin pää”.

#### Manjula Nahasapeemapetilon
Manjula Nahasapeemapetilon (ääninäyttelijä Jan Hooks, myöhemmin Tress MacNeille ja Maggie Roswell) on Apun vaimo ja kahdeksaisten äiti. Manjulalla on palmikoidut pitkät mustat hiukset ja otsassa perinteinen bindi-täplä. Manjula nähtiin ensi kerran lapsena Apun menneisyyteen sijoittuneessa takaumassa 7. kauden jaksossa ”Muukalaiset kuriin”, jonka mukaan heidän avioliittonsa oli järjestetty jo tuolloin heidän kotikylässään Intiassa. Aikuisena Manjula nähtiin ensi kerran 9. kauden jaksossa ”Kaksi rva Nahasapeemapetilonia”, jossa hän saapui Springfieldiin. Apu ei halunnut sovittua avioliittoa, mutta tavattuaan he rakastuivat aidosti toisiinsa ja menivät kaikesta huolimatta naimisiin.

Manjula synnytti kahdeksaiset 11. kauden jaksossa ”Suuri kahdeksikko” käytettyään liikaa hedelmällisyyshoitoja. Tämän jälkeen Apun ja Manjulan avioliitto on muuttunut ankeammaksi, sillä Manjula joutuu hoitamaan kotona suurta lapsikatrasta Apun viettäessä pääosan ajastaan kaupassaan. Apun syyllistyttyä syrjähyppyyn 13. kauden jaksossa ”Ihana Apu” Manjula uhkasi avioerolla, mutta leppyi kun Apu oli osoittanut katumuksensa suorittamalla joukon nöyryyttäviä tehtäviä.

Manjulan alkuperäinen ääninäyttelijä Jan Hooks luopui roolista 14. kauden jälkeen, minkä jälkeen hahmoa ovat näytelleet Tress MacNeille ja Maggie Roswell. Hooks kuoli vuonna 2014, jolloin 26. kauden jakso ”Ketjuyrittäjän kurimus” omistettiin hänen muistolleen.

***Sanjay Nahasapeemapetilon** (ääninäyttelijä Harry Shearer) on Apun veli ja yhtiökumppani, joka nähdään toisinaan Apun kanssa myyjänä Kwik-E-Martissa. Hahmo esiintyi ensi kerran 2. kauden jaksossa ”Pelastakaa sielumme”. Sanjay on naimisissa, mutta hänen vaimoaan ei ole koskaan nähty sarjassa. Hänen lapsistaan on nähty tytär Pahusacheta (osallistui lasten kauneuskilpailuun 4. kauden jaksossa ”Kauneuskilpailut”) ja poika Jamshed. Apun mentyä naimisiin 9. kaudella Sanjay muuttui sarjassa harvoin esiintyväksi taustahahmoksi.
***Jamshed ”Jay” Nahasapeemapetilon** (ääninäyttelijä lapsena Nancy Cartwright, aikuisena Utkarsh Ambudkar) on Sanjayn poika, joka nähtiin lapsena 4. kauden jaksossa ”Kerettiläinen keskuudessamme” ja aikuiseksi vanhenneena 27. kauden jaksossa ”Apua Apulle”, jossa Sanjay luovutti omistamansa osuuden Kwik-E-Martista hänelle. Jamshedin ideoihin tyytymätön Apu osti kaupan lopulta kokonaan itselleen.
*Apun ja Manjulan kahdeksaiset ovat nimiltään **Anoop, Uma, Nabendu, Poonam, Pria, Sandeep, Sashi ja Gheet**. He syntyivät 11. kauden jaksossa ”Suuri kahdeksikko”. He eivät osaa vielä puhua, mutta kykenevät suorittamaan yhteisvoimin erilaisia tehtäviä.

### Wiggumit
***[[Clancy Wiggum]]** (ääninäyttelijä Hank Azaria) on Springfieldin poliisipäällikkö, Sarahin aviomies ja Ralphin isä. Ensiesiintyminen 1. kauden kolmannessa jaksossa ”Ydinvoimala”.
***[[Ralph Wiggum]]** (ääninäyttelijä Nancy Cartwright) on Clancy ja Sarah Wiggumin kahdeksanvuotias poika. Ensiesiintyminen tulkinnanvarainen (katso artikkeli).
***Sarah Wiggum** (ääninäyttelijä Pamela Hayden) on Clancyn vaimo ja Ralphin äiti. Hahmon ensiesiintyminen oli 4. kauden jaksossa ”Oluetta, ole oluetta”. Sarah on kotiäiti, jonka rooli sarjassa on melko pieni. Hän on tukevahko ja muistuttaa ulkonäöltään hieman miestään.

### Hibbertit
***[[Julius Hibbert]]** (ääninäyttelijä Harry Shearer) on Simpsonien perhelääkäri ja Bernicen aviomies. Ensiesiintyminen 2. kauden jaksossa ”Huimapää rullalaudalla”.
***Bernice Hibbert** (ääninäyttelijä Tress MacNeille) on Juliuksen vaimo. Hahmon ensiesiintyminen oli 2. kauden jaksossa ”Riivatun rakki”. Bernice on kotiäiti ja seurapiirinainen, joka pukeutuu aina elegantisti, usein violettiin jakkupukuun, jossa on topatut olkapäät. Toisinaan vihjaillaan, että hänellä saattaa olla salattu alkoholiongelma. Esimerkiksi 4. kauden jaksossa ”Oluetta, ole oluetta” hän joutui osallistumaan rattijuopoille suunnattuun valistusohjelmaan. 8. kauden jaksossa ”Homer, olutparoni” kieltolain astuessa voimaan Bernice pyörtyi järkytyksestä muiden alkoholistien tapaan, aviomiehensä yllätykseksi. Bernice toisinaan naurahtaa samalla tavalla kuin miehensäkin, mutta yleensä hän on hiljainen taustahahmo. Ulkoisesti Bernice Hibbert perustuu jonkin verran Clair Huxtableen Bill Cosby Showsta. Maude Flandersin kuoltua 11. kaudella hän on esiintynyt enemmän sarjassa ja ottanut paikan Helen Lovejoyn rinnalla moraalisena kotivaimona.
*Hibberteillä on ainakin kolme lasta, kaksi poikaa ja yksi tyttö, joiden nimiä ei ole koskaan mainittu ja jotka esiintyvät sarjassa hyvin harvakseltaan. Lapset nähtiin ensimmäisen kerran 2. kauden jaksossa ”Riivatun rakki”. 12. kauden jaksossa *Uusi tyttö* heillä vaikuttaisi olevan vielä neljäskin lapsi, taaperoikäinen poika, mutta häntä ei ole nähty muissa jaksoissa.

### Princet
***[[Martin Prince]]** (ääninäyttelijä Russi Taylor, myöhemmin Grey DeLisle) on Bartin luokalla oleva menestynyt oppilas. Ensiesiintyminen 1. kauden jaksossa ”Nuori nero”.
***Martin Prince Sr.** (ääninäyttelijä Dan Castellaneta) on Martinin isä. Hänellä on harmaat hiukset ja kulmikkaat silmälasit. Hän on ammatiltaan osakekauppias, mikä ilmeni 7. kauden jaksossa ”Tien päällä”. Ensiesiintyminen jaksossa ”Nuori nero”.
***Martha Prince** (ääninäyttelijä Jo Ann Harris ja myöhemmin Russi Taylor) on Martinin äiti, jolla on ollut puherooli vain muutamassa jaksossa. Ensiesiintyminen jaksossa ”Nuori nero”.

### Lovejoyt
***[[Timothy Lovejoy]]** (ääninäyttelijä Harry Shearer) on Springfieldin ensimmäisen kirkon pastori. Ensiesiintyminen 1. kauden jaksossa ”Sankarin pää”.
***Jessica Lovejoy** (ääninäyttelijä Meryl Streep) on Timothy ja Helen Lovejoyn kymmenvuotias tytär. Hän esiintyi ensi kerran 6. kauden jaksossa ”Mikä tyttö”, mikä oli hänen ainoa puheroolinsa. Tässä tarinassa hän oli kuriton ja pahanilkinen ja käytti viehätysvoimaansa toisten manipulointiin samalla kun esitti itse viatonta. Hän oli myös Bart Simpsonin ensimmäinen tyttöystävä. Myöhemmin Jessica on nähty joissain jaksoissa aivan pienissä rooleissa. Hän on nykyään Springfieldin ala-asteen oppilas.

#### Helen Lovejoy
Helen Lovejoy (ääninäyttelijä Maggie Roswell, välillä Marcia Mitzman Gaven) on pastori Lovejoyn vaimo. Hahmon ensiesiintyminen oli 1. kauden jaksossa ”Täyskaato”. Helen Lovejoy on Springfieldin tunnetuin juorukello, joka haluaa levittää toisten kiusallisetkin salaisuudet kaikkien tietoon. Hän kärkkyy aina tilaisuutta nolata Marge Simpson, vaikka esiintyykin tämän ystävänä. Toisinaan Margen ja Helenin välillä on molemminpuolista kilpailua. Helen vaikutti olleen hyvissä väleissä Maude Flandersin kanssa ja myöhemmin myöskin Bernice Hibbertin kanssa.

Helen tunnetaan konservatiivisena moralistina, joka johtaa mielellään kansalaisliikkeitä milloin mitäkin pahennusta herättävää asiaa vastaan. Hän vastusti jopa Michelangelon *[[Daavid (veistos)|Daavid]]*-veistoksen esittelyä taidemuseossa sen alastomuuden vuoksi 2. kauden jaksossa ”Väkivaltaviihde”. Helen vaikuttaa usein tekopyhältä. Hänen vakiohokemansa on teatraalisen järkyttynyt huudahdus ”Won't somebody please think of the children?!” (*Eikö kukaan ajattele lapsia?!*), jota hän käyttää erilaisissa joukkokokouksissa ihmisten lietsomiseen, aina tilanteissa joihin lapset eivät liity yhtään mitenkään. Hokema esiintyi ensi kerran 7. kauden jaksossa ”Muukalaiset kuriin”. 20. kauden jaksossa ”Salaperäinen sulhanen” eräs pappi väittää, että Helen Lovejoy olisi menneisyydessään ollut Harold Schwartzbaum -niminen mies ja ilmeisesti korjannut sukupuolensa, mutta tätä ei ole mainittu missään muussa jaksossa.

Kun Maggie Roswell oli poissa sarjasta 11.–13. kausien ajan palkkakiistan vuoksi, Heleniä ääninäytteli Marcia Mitzman Gaven, mutta pääasiassa Helen oli tuona aikana puhumaton taustahahmo.

### Muntzit
***[[Nelson Muntz]]** (ääninäyttelijä Nancy Cartwright) on koulukiusaaja Bartin luokalla. Ensiesiintyminen 1. kauden jaksossa ”Sodanjulistus”.
***Rouva Muntz** (ääninäyttelijä Tress MacNeille) on Nelsonin yksinhuoltajaäiti, jonka nimeä ei ole koskaan mainittu. Hän on keski-ikäinen ja elähtänyt strippari tai prostituoitu, joka lähtee lähes kenen tahansa miehen matkaan. Kaikki hänen elämässään on enemmän tai vähemmän rappiolla ja kasvattajana hän on ilmeisen huono ja välinpitämätön. Hänet mainittiin ensi kerran 8. kauden jaksossa ”Milhouse, avioeron uhri”, kuultiin 10. kauden jaksossa ”Sottajengi” ja nähtiin ensi kerran 15. kauden jaksossa ”Homer-sedän parannus”, mutta hahmo sai lopullisen olemuksensa vasta 16. kauden jaksossa ”Vihollinen vuoteessani”. Rouva Muntzilla on samanlainen ivallinen pilkkanauru kuin pojallaan. Jaksosta riippuen hän on joko vaalea- tai ruskeatukkainen, lihava tai laiha.
***Herra Muntz** (ääninäyttelijä Phil Hartman, myöhemmin Harry Shearer) on Nelsonin matkoihinsa lähtenyt isä, joka on nähty sarjassa vain muutaman kerran keskenään ristiriidassa olevissa tarinoissa. 4. kauden jaksossa ”Isoveli” hän valmensi poikien jalkapallojoukkuetta ja vilahti myös jaksoissa ”Mikä tyttö” (6. kausi) ja ”Valmentajan poika” (9. kausi), mutta myöhempien jaksojen mukaan hän olisi häipynyt pysyvästi jo vuosia sitten. Eri jaksojen mukaan hän on joko vankilassa, ottanut avioeron Nelsonin äidistä tai häipynyt selitystä jättämättä lähdettyään kerran kauppamatkalle. Hän palasi perheensä luo 16. kauden jaksossa ”Vihollinen vuoteessani”, mutta sen jälkeen häntä ei ole juurikaan näkynyt.

### Spucklerit
***[[Cletus Spuckler]]** (ääninäyttelijä Hank Azaria) on maalaistollo ja Brandinen aviomies sekä suuren lapsikatraan isä. Ensiesiintyminen 5. kauden jaksossa ”Bart saa elefantin”.
***Brandine Spuckler** (ääninäyttelijä Tress MacNeille) on Cletuksen vaimo sekä samalla hänen serkkunsa ja siskonsa, joidenkin jaksojen mukaan myös äiti ja/tai tytär. Hahmon ensiesiintyminen oli 7. kauden jaksossa ”Parempi ihminen”. Brandine on suunnilleen yhtä tyhmä ja sivistymätön kuin Cletus, edustaa samoja hillbilly-stereotypioita ja puhuu samalla Etelävaltioiden murteella. Hän on lähes jatkuvasti raskaana, mutta 18. kauden jaksossa ”Kotiopettajar Lisa” hän sanoi Cletuksen olevan vain kahden lapsen biologinen isä. Samassa jaksossa Brandine oli värväytynyt vapaaehtoisena Yhdysvaltain armeijaan ja sotinut Irakin sodassa. Hänellä on mainittu olleen myös useita muita ammatteja, kuten Dairy Queen -pikaruokalan tarjoilija ja strippari.
*Cletuksen ja/tai Brandinen lapsia ovat ainakin Witney, Jitney, Dudley, Incest, Crystal Meth, International Harvester, Birthday, Stabbed in Jail, Tiffany, Heather, Cody, Dylan, Dermott, Jordan, Taylor, Brittany, Wesley, Rumer, Scout, Cassidy, Zoe, Chloe, Max, Hunter, Kendal, Kaitlin, Noah, Sasha, Morgan, Kira, Ian, Lauren, Q-bert, Phil ja Gummy Sue.
***Mary Spuckler** (ääninäyttelijä Zooey Deschanel) on Cletuksen ja Brandinen tytär, joka on ollut Bart Simpsonin tyttöystävä kolmessa eri jaksossa. Hänet esiteltiin 19. kauden jaksossa ”Ammuu!”. Hän osaa laulaa, soittaa kitaraa ja sepittää lauluja, ja vaikuttaa muutenkin selvästi älykkäämmältä kuin muut Spucklerit.
***Dia-Betty** (ääninäyttelijä Tress MacNeille) on Cletuksen ylipainoinen serkku. Ensiesiintyminen 13. kauden jaksossa ”Makeaa mahan täydeltä”.

## Springfieldin ydinvoimala

* Homer Simpson, katso edellä Simpsonin perhe.
***[[Montgomery Burns]]** (ääninäyttelijä Harry Shearer, ensimmäisissä jaksoissa Christopher Collins) on Springfieldin ydinvoimalan omistaja. Ensiesiintyminen 1. kauden ensimmäisessä jaksossa ”Joulurauha”.
***[[Waylon Smithers]]** (ääninäyttelijä Harry Shearer) on johtaja Burnsin henkilökohtainen avustaja. Ensiesiintyminen 1. kauden jaksossa ”Ydinvoimala”.
***[[Lenny Leonard]]** (ääninäyttelijä Harry Shearer) on Homerin työkaveri sektorilla 7-G. Ensiesiintyminen 1. kauden jaksossa ”Täyskaato”.
***[[Carl Carlson (kuvitteellinen henkilö)|Carl Carlson]]** (ääninäyttelijä Hank Azaria) on Homerin toinen työkaveri ja Lennyn paras ystävä. Ensiesiintyminen 1. kauden jaksossa ”Vakoilukamera”.
***Charlie** (ääninäyttelijä Dan Castellaneta) on myös Homerin työkaveri sektorilla 7-G. Hänellä on silmälasit. Hahmon ensiesiintyminen oli 1. kauden jaksossa ”Täyskaato”. Toisin kuin Lenny ja Carl, Charlie nähdään yleensä vain ydinvoimalaan liittyvissä kohtauksissa eikä Homer tapaa häntä muualla. Jos Homerin ja muiden vastuuton toiminta aiheuttaa jonkin onnettomuuden, Charlie on usein se joka joutuu kärsimään.
***Mindy Simmons** (ääninäyttelijä Michelle Pfeiffer) oli Homerin viehättävä työtoveri 5. kauden jaksossa ”Homerin viimeisimmät kiusaukset”. He pitivät samoista asioista ja tunsivat vetoa toisiinsa. Mindy vilahti puhumattomana taustahahmona parissa myöhemmässä jaksossa, esimerkiksi 7. kauden jaksossa ”Homerin joukkue” hän kuului Kodinrikkojat-nimiseen keilailujoukkueeseen yhdessä Lurleen Lumpkinin, Jacquesin ja prinsessa Kashmirin kanssa. 6. kauden kokoelmajakson ”Rakkausromaani” mukaan hänet erotettiin ydinvoimalasta alkoholismin vuoksi.
***Frank Grimes**, ystävien kesken *Grimey* (ääninäyttelijä Hank Azaria), oli ydinvoimalan lyhytaikainen mallityöntekijä 8. kauden jaksossa ”Vihamies”. Hän ei sietänyt Homeria, joka hänen mielestään sai kaiken liian helpolla, ja hän kuoli itseaiheutetussa työonnettomuudessa yrittäessään pilkata Homerin tyhmyyttä. Myöhemmissä jaksoissa on satunnaisesti ollut mainintoja Grimesista ja hänen hautakivensä on nähty useasti Springfieldin hautausmaalla. Hänen avioton poikansa Frank Grimes Jr. yritti kostona salamurhata Homerin 14. kauden jaksossa ”Suuri etsivä”. Vuonna 2008 uudistettuun ''Simpsonien'' alkutunnukseen liitettiin kätketty kuva, jossa Ralph Wiggum leikkii Grimesin haudalla kuin hiekkalaatikolla. Grimes itse nähtiin haamuna 28. kauden jakson ”Kauhujen talo, osa 27” alussa.
***Crusher ja Lowblow** ovat johtaja Burnsin kaksi kätyriä, jotka toimivat kovakouraisina ulosheittäjinä ja tarvittaessa hoitavat myös pieksämisiä. Crusher esiintyi ensi kerran 2. kauden jaksossa ”Veriveljet”, jossa Homer kutsui häntä nimellä Joey. Lowblow nähtiin ensi kerran 4. kauden jaksossa ”Lisan hampaat”. Heidät nähtiin myöhemmin pari kertaa myös sinitukkaisen lakimiehen seurassa tämän toimittaessa tekijänoikeuskanteita ihmisille, ensi kerran 4. kauden jaksossa ”Kauneuskilpailut”.
***Jack Marley** (ääninäyttelijä Dan Castellaneta) oli ydinvoimalan vanha työntekijä, jonka Burns pakotti vastentahtoiselle eläkkeelle 4. kauden jaksossa ”Susi ihmiselle susi”. Hänet on myöhemmin nähty muutamissa jaksoissa aivan pienissä sivurooleissa, usein eri ammateissa. Jack Marley lienee nimetty Charles Dickensin *[[Joulukertomus (Charles Dickens)|Joulukertomuksen]]* hahmon Jacob Marleyn mukaan. Hänen äänensä muistuttaa piirroshahmo Lurppaa.

## Springfieldin ala-aste

### Opettajat ja henkilökunta
***[[Seymour Skinner]]** (ääninäyttelijä Harry Shearer) on koulun rehtori. Ensiesiintyminen  1. kauden jaksossa ”Joulurauha”.
***[[Edna Krabappel]]** (ääninäyttelijä Marcia Wallace) on neljännen luokan ja muun muassa Bart Simpsonin opettaja. Ensiesiintyminen 1. kauden jaksossa ”Nuori nero”, jäi pois sarjasta 25. kauden jälkeen ääninäyttelijä Wallacen kuoltua.
***[[ylitarkastaja Chalmers]]** (ääninäyttelijä Hank Azaria) on koulupiirin ylitarkastaja ja Skinnerin ankara esimies. Ensiesiintyminen 4. kauden jaksossa ”Pieksäjäispäivä”.
***[[talonmies Willie]]** (ääninäyttelijä Dan Castellaneta) on koulun skotlantilaissyntyinen talonmies. Ensiesiintyminen 2. kauden jaksossa ”Kunnon mies”.
***[[Otto Mann]]** (ääninäyttelijä Harry Shearer) on koulubussin kuljettaja. Ensiesiintyminen 1. kauden jaksossa ”Ydinvoimala”.

#### Elizabeth Hoover
Elizabeth Hoover eli **neiti Hoover** (ääninäyttelijä Maggie Roswell, välillä Marcia Mitzman Gaven) on toisen luokan ja muun muassa Lisa Simpsonin opettaja. Hahmon ensiesiintyminen oli 2. kauden jaksossa ”Sisäinen kauneus”, tosin hänen nimensä mainittiin jo 1. kauden jaksossa ”Sodanjulistus”. Neiti Hoover on työhönsä täysin kyllästynyt, pääosin apaattinen ja välinpitämätön opettaja, joka tupakoi runsaasti ja käyttää alkoholia työaikana. Hän määrää usein oppilaat johonkin merkityksettömään puuhasteluun vain ajan tappamiseksi. Häntä turhauttaa varsinkin oppilaansa Ralph Wiggumin tyhmyys ja hän suhtautuu myötätunnottomasti Ralphin töppäilyihin. Lisan koulumenestykseen Hoover on välillä tyytyväinen, mutta usein häntä tuntuu ärsyttävän Lisan pinko asenne ja kriittisyys opetuksen tasoa kohtaan. Hooverilla on polkkatukka ja silmälasit. Joissain 2. kauden jaksoissa hänellä oli siniset hiukset, mutta myöhemmin ne vakiintuivat ruskeiksi. Marcia Mitzman Gaven ääninäytteli hahmoa 11.–13. kauden aikana, jolloin Maggie Roswell oli palkkakiistan vuoksi poissa sarjasta. Eräiden uudempien jaksojen mukaan Hoover olisi vapaa-ajallaan Edna Krabappelin tavoin rietas ja hanakka iskemään miehiä.

#### Dewey Largo
Dewey Largo (ääninäyttelijä Harry Shearer) on musiikinopettaja ja koulun orkesterin kapellimestari. Hahmon ensiesiintyminen oli 1. kauden ensimmäisessä jaksossa ”Joulurauha”. Herra Largo on ammatissaan kehno, luonteeltaan hapan ja usein tyly oppilaille. Hän rajoittaa orkesterin ohjelmiston mahdollisimman perinteiseksi ja johtaa kaikki kappaleet ankeina ja sieluttomina versioina. Hänen suosikkejaan ovat *[[God Save the Queen]]* ja John Philip Sousan sotilasmarssit. Hän on 53-vuotias, kaljuuntuva ja harmaatukkainen. Largo on näkyvästi esillä ''Simpsonien'' alkutunnuksessa, jossa hän osoittaa orkesteriharjoituksissa sooloilevan Lisa Simpsonin ulos musiikkiluokasta. Muuten Largo oli sarjassa pitkään harvoin esiintyvä hahmo, tosin uudemmilla tuotantokausilla häntä nähdään useammin. 17. kauden jaksosta ”Äänestä Homeria” alkaen Largo on kuvattu homoseksuaalina, joko kaapissa olevana tai avoimena. Uudemmissa jaksoissa hänet kuvataan myös katkeroituneena, sillä hänen nuoruutensa urahaaveet eivät toteutuneet ja hän päätyi vihaamaansa opettajan työhön; 17. kauden jaksossa ”Isää etsimässä” hän sai tietää 40 vuotta liian myöhään, että hän olisi päässyt Juilliard School -musiikkiakatemiaan, mutta hyväksymiskirje hukkui postissa. Hän varoittelee toistuvasti Lisaa unelmien haitallisuudesta ja on mahdollisimman epäkannustava. Hahmon sukunimi tulee italiankielisestä musiikkitermistä *largo*, joka tarkoittaa hidasta tempoa.

#### Ruokalan emäntä Doris
Ruokalan emäntä Doris (*Lunchlady Doris*, ääninäyttelijä ensin Doris Grau ja myöhemmin Tress MacNeille) on koulun keittäjä. Hahmon ensiesiintyminen oli 3. kauden jaksossa ”Lisan ratsu”. Doris on karski ja työhönsä rutinoitunut nainen, joka rajallisen budjetin vuoksi valmistaa ruokalan annokset sellaisista aineksista kuin pelkistä eläinten sydämistä tai vanhoista jumppamatoista. Ruoan laatua koskeviin valituksiin hän ei reagoi mitenkään. Hän on tanakka, vanhemmanpuoleinen ja pitää hiuksiaan nutturalla. Doris toimii toisinaan myös koulun terveydenhoitajana, vaikka on siihen täysin ammattitaidoton. 7. kauden jakson ”Homerin joukkue” mukaan hän on ilmeisesti ”vinkuvaäänisen teinin” äiti. Hahmo nimettiin alkuperäisen ääninäyttelijänsä, karheasta äänestään tunnetun Doris Graun mukaan, joka kuoli keuhkosyöpään vuonna 1995. Keittäjätäti Doris oli tämän vuoksi 7. kauden jälkeen pääosin puhumaton taustahahmo (viimeiset Graun äänittämät repliikit kuultiin  9. kauden jaksossa ”Saksofonin tarina”), mutta 18. kauden jaksosta ”Mafian maailma” alkaen hahmoa on ääninäytellyt Tress MacNeille. Uusimmissa jaksoissa häneen on viitattu nimellä **Dora**, sillä nimi haluttiin vaihtaa kunnioituksesta Doris Grauta kohtaan.

***Brunella Pommelhorst** (ääninäyttelijä Tress MacNeille) on koulun saksalaissyntyinen, amatsoonimainen liikunnanopettaja. Hahmon ensiesiintyminen oli 3. kauden jaksossa ”Mies vaaleanpunaisessa paidassa”, tosin jo 1. kauden jaksossa ”Lisan blues” oli nähty melko samannäköinen liikunnanopettaja, joka ilmeisesti kuitenkin oli eri hahmo. Rouva Pommelhorstin nimi mainittiin ensi kerran 6. kauden jaksossa ”Pennin venyttäjä”. Hän on vaaleatukkainen ja hänellä on aina kaulassaan pilli. Hän jätti työnsä 17. kauden jaksossa ”Herrasmies Willie” mennäkseen sukupuolenkorjausleikkaukseen, mutta hänet on nähty sen jälkeen muutamassa jaksossa taustahahmona entisen näköisenä. Hahmon sukunimi on sanaleikki voimisteluhevosta tarkoittavasta sanasta *pommel horse*. 
***valmentaja Krupt** (ääninäyttelijä Hank Azaria) on liikunnanopettaja, joka tuli rouva Pommelhorstin tilalle 17. kauden jaksossa ”Herrasmies Willie”. Hänen lempilajinsa on ”pommitus”, jossa hän paiskii oppilaita arvaamattomasti polttopalloilla ja huutaa koko ajan ”Pommitusta! Pommitusta!” (*Bombardment! Bombardment!*).
***tohtori J. Loren Pryor** (ääninäyttelijä Harry Shearer) on koulupsykologi. Hänet nähtiin ensi kerran 1. kauden jaksossa ”Nuori nero”. Hänen mielipidettään on toisinaan kysytty Bart ja Lisa Simpsonin tulevaisuutta koskevissa asioissa, mutta hänen lausuntonsa ovat usein perustuneet virheellisiin tietoihin.
***Leopold** (ääninäyttelijä Dan Castellaneta) on ylitarkastaja Chalmersin avustaja. Hän on hurjan näköinen ja pelottava mies, jonka ainoa tehtävä on esitellä uhkaavasti lapsille joku täysin harmittomaksi osoittautuva uusi koulun työntekijä. Leopold vaikuttaa vihaavan lapsia ja puhuu heille aina kiukusta kihisten. Hänen ainoat puheroolinsa olivat 5. kauden jaksossa ”Ikävä rehtoria” ja 6. kauden jaksossa ”Pennin venyttäjä”.
***osavaltiontarkastaja Atkins** (*State Comptroller Atkins*, ääninäyttelijä Hank Azaria) on osavaltion kouluhallinnon edustaja ja Chalmersin esimies, joka päättää muun muassa koulun rahoituksesta. Hahmon ensiesiintyminen oli 10. kauden jaksossa ”Kiitettävä” ja hänet on sen jälkeen nähty parissa jaksossa.
***Myra** (ääninäyttelijä Tress MacNeille) on rehtori Skinnerin sihteeri. Hahmo on nähty vain muutamassa jaksossa, ensi kerra 17. kauden jaksossa ”Lannistumaton Bart”.
***neiti Phipps** on koulun heikkohermoinen terveydenhoitaja. Hänen ainoat puheroolinsa ovat 2. kauden jaksossa ”Ihme” ja 4. kauden jaksossa ”Kymmenen plus”.

### Oppilaat
*Bart Simpson, Lisa Simpson, Milhouse Van Houten, Ralph Wiggum, Nelson Muntz, Martin Prince, Rod ja Todd Flanders sekä Jessica Lovejoy, katso edellä Perheet.
***[[Jimbo Jones]]** (ääninäyttelijä Pamela Hayden) on koulukiusaaja. Ensiesiintyminen 1. kauden jaksossa ”Sankarin pää”.
***[[Sherri ja Terri]]** (ääninäyttelijä Russi Taylor, myöhemmin Grey DeLisle) ovat identtiset kaksoset Bartin luokalla. Ensiesiintyminen 1. kauden jaksossa ”Ydinvoimala”. Myös heidän vanhempansa on nähty sarjassa muutaman kerran.

#### Kearney
Kearney Zzyzwicz (ääninäyttelijä Nancy Cartwright) on koulukiusaaja Jimbon jengissä. Hahmon ensiesiintyminen oli 1. kauden jaksossa ”Sankarin pää”. Kearney on tukeva ja hänen päänsä on paljaaksi ajeltu. Hän pukeutuu yleensä valkoiseen, repalaiseen t-paitaan, saappaisiin ja mustiin tai sinisiin shortseihin, joiden lahkeiden reunat ovat repaleiset. Ranteiden ympärillä on piikkirannekkeet.

Vaikka Kearney käytöksensä perusteella vaikuttaa suunnilleen samanikäiseltä kuin Jimbo ja Dolph, sarjassa vihjaillaan usein, että hän olisi todellisuudessa aikuinen, joka on juuttunut ala-asteelle lukuisten luokalle jäämisten vuoksi. Aikuinen bussinkuljettaja Otto Mann on maininnut Kearneyn olleen hänen kanssa samalla luokalla. Joskus Kearneyn nähdään saapuvan kouluun autolla, hänet on kerrottu olevan äänioikeutettu ja hänet on kerran nähty tavallisessa vankilassa. Välillä hänet kuvataan jopa eronneena yksinhuoltajaisänä. Joissain jaksoissa Kearneyn ikää on liioiteltu vielä enemmän ja hänen on mainittu kokeneen vuosikymmenten takaisia tapahtumia ja olevan siten vähintään keski-ikäinen. Kearneyn on mainittu myös seurustelleen Jimbon äidin kanssa.

Tulevaisuuteen sijoittuvassa 11. tuotantokauden jaksossa ”Tulevaisuus” Kearney toimi Yhdysvaltain presidentiksi kohonneen Lisa Simpsonin turvamiehenä. Kearneyn sukunimi Zzyzwicz ilmeni ensi kerran vasta 18. kauden jaksosta ”24 minuuttia”, eikä sitä yleensä ikinä mainita. Kearneyn isä, joka näyttää samalta kuin Kearney, on nähty 8. kauden jaksossa ”Luontainen kyky”.

#### Dolph
Dolphin "Dolph" Starbeam (ääninäyttelijä Tress MacNeille) on koulukiusaaja Jimbon jengissä. Hahmon ensiesiintyminen oli 1. kauden jaksossa ”Sankarin pää”. Dolph on Jimboa ja Kearneytä lyhyempi ja pukeutuu vihreään t-paitaan. Hänellä on vinottainen jakaus, jonka ansiosta pitkä otsatukka peittää yleensä hänen toisen silmänsä. Varsinkin vanhemmissa *Simpsonien* jaksoissa Dolph puhuu vain harvoin, mutta uudemmissa jaksoissa hahmon dialogia on hieman lisätty. Dolph on nimetty *Simpsonien* luojan Matt Groeningin luokkatoverin Dolph Timmermanin mukaan, joka tosin ei Groeningin mukaan ollut koulukiusaaja.

Dolphin vihjaillaan toisinaan olevan oppineempi ja lahjakkaampi kuin Jimbo tai Kearney, mutta hän pääasiassa salaa sen säilyttääkseen katu-uskottavuutensa. 17. tuotantokauden jaksossa ”Äänestä Homeria” Dolphin paljastettiin olevan juutalainen, mihin on viitattu myös myöhemmin. Dolphin isä, joka näyttää lähes samalta kuin hän itse, on nähty 8. kauden jaksossa ”Luontainen kyky”. Dolph on vasenkätinen ja osaa myös soittaa kitaraa.

***Janey** (ääninäyttelijä Pamela Hayden) on Lisan luokkatoveri. Janey kuvataan usein Lisan parhaaksi kaveriksi ja heidät nähdään melko usein yhdessä, mutta Janey ei ole ystäväksi kovin uskollinen, sillä hän ei ole koskaan Lisan tukena vaikeissa tilanteissa ja saattaa helposti liittyä myös Lisaa pilkkaavien lasten joukkoon. Janey on tummaihoinen ja pukeutuu aina lilaan mekkoon. Hän ei ole Lisan kaltainen älykkö, vaan enemmän kiinnostunut suosiosta. Hänet nähdään myös usein hyppäämässä narua Sherrin ja Terrin kanssa. Hahmon ensiesiintyminen oli 1. kauden jaksossa ”Lisan Blues”. Janeyn sukunimeksi mainitaan usein Powell, mutta 17. kauden jaksossa ”Herrasmies Willie” se on Henderson ja 25. kauden jaksossa ”Sukellusveneseikkailu” vilahtavalla nimilistalla Johnson. 27. kauden jaksossa ”Valheista vapaa” hän sanoo koko nimekseen *Jacqueline Jones* (äänenä tuolloin poikkeuksellisesti Tress MacNeille).
***Lewis ja Richard** (molemmilla eri ääninäyttelijöitä) ovat Bartin luokkatovereita. Sarjan ensimmäisillä tuotantokausilla he muodostivat yhdessä Milhousen kanssa Bartin vakituisen jengin, mutta myöhemmin he ovat jääneet harvoin puhuviksi taustahahmoiksi, tosin Bart on yhä silloin tällöin heidän kanssaan. Lewis esiintyi ensi kerran 1. kauden ensimmäisessä jaksossa ”Joulurauha” ja Richard toisessa jaksossa ”Nuori nero”. Lewis on tummaihoinen ja käyttää raidallista puseroa, Richard on harmaatukkainen ja käyttää mustaa nahkatakkia. Heidät nähdään lähes aina yhdessä. Jakson ”Sukellusveneseikkailu” mukaan Lewisin sukunimi olisi Clark (viittaus Lewisin ja Clarkin tutkimusretkeen). Suomenkielisissä tekstityksissä Lewisin nimi on usein kirjoitettu Louis.
***Wendell** (eri ääninäyttelijöitä) on Bartin luokalla oleva poika, joka vaikuttaa aina sairaalta tai huonovointiselta, erityisesti luokkaretkillä. Hänellä on kalpea ihonväri ja useimmiten alakuloinen ilme. Hänet nähtiin jo 1. kauden ensimmäisessä jaksossa ”Joulurauha”, mutta varsinaisesti hänet esiteltiin kolmannessa jaksossa ”Ydinvoimala”. Wendell kuvataan joskus Martinin ystäväksi tai yhdeksi koulun nörteistä. Jaksossa ”Sukellusveneseikkailu” vilahtaneen nimilistan mukaan hänen sukunimensä olisi Queasly, mutta myös nimi Borton on mainittu.
***Allison Taylor** (ääninäyttelijä Winona Ryder, myöhemmin Pamela Hayden) on Lisan luokkatoveri. Hän tuli Lisan luokalle 6. kauden jaksossa ”Lisan kilpailija” ja oli Lisan harmiksi häntä lahjakkaampi ja parempi kaikessa. Lopuksi he kuitenkin ystävystyivät. Esiintyessään muutaman kerran myöhemmissä jaksoissa Allison on ollut samankaltainen hahmo kuin Janey, eli Lisan satunnainen ystävä, joka on kuitenkin enemmän kiinnostunut suosiosta koulussa.
***Üter Zörker** (lausutaan *Uter*, ääninäyttelijä Russi Taylor) on koulun saksalainen vaihto-oppilas. Hän on ylipainoinen, erittäin perso makealle (varsinkin karamelleille ja suklaalle), pukeutuu aina tirolilaistyyliseen kansanpukuun ja puhuu englantia koomisella aksentilla. Üterin ensiesiintyminen oli 5. kauden jaksossa ”Kauhujen talo, osa 4”. Üter oli välillä pitkän aikaa poissa sarjasta ja hänen vihjailtiin kuolleen onnettomuudessa koululla, mutta uudemmissa jaksoissa hänet on taas nähty. Nimi Üter on keinotekoinen eikä se ole oikeasti käytössä saksankielisissä maissa.
***Database** (ääninäyttelijä Nancy Cartwright) on nörtti ja ”superkaverien” jäsen. Hahmon ensiesiintyminen oli 6. kauden jaksossa ”Bartin komeetta”. Hänellä on silmälasit, kihara musta tukka ja nasaalinen puheääni. Database nähdään usein yhdessä Martinin, Lisan ja muiden fiksujen oppilaiden kanssa, ja hän on usein kiusaajien uhrina, mutta joskus hän on myös Bartin porukassa. Hahmon nimi tarkoittaa kirjaimellisesti tietokantaa, kutsumanimenä on välillä myös pelkkä Data. Jaksossa ”Sukellusveneseikkailu” vilahtaneen nimilistan mukaan hänen oikea etunimensä olisi Kyle.
***Cosine** on yksi ”superkavereista”. Hän on aasialaisen näköinen. Jakson ”Sukellusveneseikkailu” nimilistan mukaan hänen koko nimensä olisi Cosine Tangent (viittaus kosiniin ja tangenttiin, jotka ovat molemmat trigonometrisia funktioita).
***Ham** on yksi ”superkavereista”. Hän on lihava ja silmälasipäinen.
***E-mail** on yksi ”superkavereista”. Hän on silmälasipäinen ja huolitellun näköinen.
***Report card** on yksi ”superkavereista”. Hän on tummaihoinen. Jakson ”Sukellusveneseikkailu” nimilistan mukaan hänen koko nimensä olisi Booker T. Report.
***Kearney Jr.** (ääninäyttelijä Nancy Cartwright) on Kearneyn poika, satunnainen vitsihahmo. Ensiesiintyminen  8. kauden jaksossa ”Milhouse, avioeron uhri”.
***Nelsonin kätyrit** (*The Weasels*, ääninäyttelijät Nancy Cartwright ja Pamela Hayden) ovat kaksi nimetöntä poikaa, jotka auttavat Nelsonia muiden lasten kiusaamisessa. Toinen heistä on vaaleaihoinen ja toinen tummaihoinen, mutta muuten he ovat identtisen näköisiä. Heidät nähtiin ensi kerran 1. kauden jaksossa ”Sodanjulistus” (tuolloin ääninä Susan Blu ja Jo Ann Harris). Hahmot eivät ole esiintyneet sarjassa aktiivisesti varhaisimpien kausien jälkeen.

Useat muut oppilaat Bartin ja Lisan luokilla ovat sarjassa toistuvasti esiintyviä vakiohahmoja, mutta näitä hahmoja ei ole nimetty eikä niillä ole juuri koskaan vuorosanoja.

## Hallinto ja viranomaiset
*Clancy Wiggum, katso edellä Perheet.
***[[Joe Quimby]]** (ääninäyttelijä Dan Castellaneta) on Springfieldin pormestari. Ensiesiintyminen 2. kauden jaksossa ”Ihme”.
***tuomari Roy Snyder** (ääninäyttelijä Harry Shearer) on Springfieldin oikeudessa useimmin nähtävä tuomari. Hahmo nähtiin ensi kerran 1. kauden jaksossa ”Komedian kuningas”. Snyderin ihonväri vaihteli pitkään eri jaksoissa vaalea- ja tummaihoisen välillä, mutta lopulta hän on vakiintunut tummaihoiseksi. Hän on tukeva ja hänellä on ohut leukaparta ilman viiksiä. 2. kauden jaksossa ”Miljoona” hänen nimensä oli tuomari Moulton. Snyder on tuomioissaan joustavampi ja inhimillisempi kuin tuomari Harm, mutta hän ei pidä lakimies Lionel Hutzista ja antaa yleensä ankarampia rangaistuksia tämän päämiehille (4. kauden jaksossa ”Telkien takana” Hutz sanoo tämän johtuvan siitä, että hän ajoi useita kertoja autolla tuomarin pojan yli). Joskus Snyder antaa omaperäisiä tuomioita: hän esimerkiksi kielsi kaiken sokerin Springfieldistä 13. kauden jaksossa ”Makeaa mahan täydeltä” ja määräsi tieteen ja uskonnon välille lähestymiskiellon 9. kauden jaksossa ”Enkelinäyttely”.
***tuomari Constance Harm** (ääninäyttelijä Jane Kaczmarek) on Springfieldin oikeuden toinen tuomari, joka langettaa aina armottomia tuomioita rangaistusasteikon kovimmasta päästä. Hän suosii ruumiillisia tai häpeärangaistuksia. Hahmon ensiesiinyminen oli 13. kauden jaksossa ”Kahlitut”. Harmin ei ole koskaan nähty vapauttavan syytettyä.
*nimetön naispuolinen tuomari (eri hahmo kuin Constance Harm, ääninäyttelijä Maggie Roswell) esiintyy 4. kauden jaksossa ”Oluetta, ole oluetta” ja 5. kauden jaksossa ”Poika joka tiesi liikaa”.
***Mary Bailey** (ääninäyttelijä Maggie Roswell) on Springfieldin osavaltion kuvernööri, joka edustaa demokraattista puoluetta. Hänet nähtiin ensi kerran 2. kauden jaksossa ”Kolmisilmäinen kala”, jossa hänet valittiin jatkokaudelle. Marge Simpson on hänen innokas kannattajansa. Bailey on nähty muutamassa myöhemmässä jaksossa.
***vankilanjohtaja** (ääninäyttelijä Charles Napier) on nimetön hahmo, Springfieldin vankilan johtaja. Hänet nähtiin ensi kerran Bartin kuvitelmassa 4. kauden jaksossa ”Telkien takana”, mutta hän puhui ensi kerran vasta 12. kauden jaksossa ”Vankilan enkeli”.

#### Eddie ja Lou
Eddie (ääninäyttelijä Harry Shearer) ja Lou (ääninäyttelijä Hank Azaria) ovat kaksi poliisikonstaapelia ja päällikkö Wiggumin lähimmät alaiset. He ovat poliisipari, mutta Lou on yleensä esillä enemmän kuin Eddie ja partioi välillä kahdestaan Wiggumin kanssa. Eddie ja Lou nähtiin ensi kerran 1. kauden jaksossa ”Perheterapiaa”, jossa Lou oli vahingossa väritetty valkoihoiseksi, vaikka kaikissa myöhemmissä jaksoissa hän on tummaihoinen. Loun on joskus mainittu olevan ylikonstaapeli. Hän on kolmesta poliisista älykkäin ja pätevin ja huomauttelee usein Wiggumin epäloogisista määräyksistä, mutta ei yleensä kyseenalaista tämän auktoriteettia. Wiggumin toiveesta Lou kommentoi ja arvioi aina myös tämän pidätystilanteissa lohkaisemia vitsejä. Eddie on vaisumpi ja yleensä myötäilee Wiggumia, tosin hänkin vaikuttaa hieman älykkäämmältä kuin Wiggum itse.

Vaikka Eddie ja Lou eivät ole yhtä epäpäteviä kuin Wiggum, myös he pidättävät toisinaan selvästi viattomia ihmisiä tai hoitavat työnsä muuten kyseenalaisesti. Esimerkiksi 3. kauden jaksossa ”Ihmemaila” he pidättivät baseball-tähti Steve Saxin epäiltynä murhasta vain koska tämä oli kotoisin New Yorkista ja saman kauden jaksossa ”Hätähuuto kaivosta” he aiheuttivat Bartin putoamisen syvän kaivon pohjalle irrottaessaan tämän köyden. Ääninäyttelijä Hank Azaria on sanonut Loun äänen olevan imitaatio näyttelijä Sylvester Stallonen puheesta.

## Rikolliset
***[[Sideshow Bob]]**, oikea nimi *Robert Terwilliger* (ääninäyttelijä Kelsey Grammer) on psykopaattinen entinen tv-klovni, joka yrittää kostona murhata Bart Simpsonin. Ensiesiintyminen 1. kauden jaksossa ”Sankarin pää”.
***[[Snake Jailbird]]** (ääninäyttelijä Hank Azaria) on pikkurikollinen Springfieldissä.  Ensiesiintyminen 2. kauden jaksossa ”Aviokriisi”.
***Cecil Terwilliger** (ääninäyttelijä David Hyde Pierce) on Sideshow Bobin nuorempi veli, jolla on samanlainen luonne kuin Bobilla. Hän on kateellinen Bobille tämän menestyksestä sekä klovnina että rikollisena, joten hän yritti ylittää Bobin saavutukset ja lavastaa tämän syylliseksi. Hahmo on esiintynyt 8. kauden jaksossa ”Mallivanki vapaalla” ja 19. kauden jaksossa ”Kuolettava mainoskikka”, minkä lisäksi hänet nähtiin vilaukselta Bartin unessa 21. kauden jaksossa ”Voi veljet!”. Cecilin hahmo parodioi Hyde Piercen näyttelemää *[[Frasier]]*-sarjan hahmoa Niles Cranea, joka oli Grammerin samassa sarjassa näyttelemän Frasier Cranen veli.
***Jeremy Jailbird** on Snaken poika, josta isä kasvattaa kaltaistaan rikollista. Hänet nähtiin ensi kerran 11. kauden jaksossa ”Pygmalion”.
***Gloria** (ääninäyttelijä Julia Louis-Dreyfus) on entinen poliisi ja Snaken tyttöystävä. Hahmon ensiesiintyminen oli 13. kauden jaksossa ”Rakastunut”, jossa hän oli lyhyesti kihloissa Montgomery Burnsin kanssa.
***César ja Ugolin** (ääninäyttelijät Harry Shearer ja Dan Castellaneta) ovat kaksi epärehellistä ranskalaista viininviljelijää, jotka käyttivät vaihto-oppilaaksi lähetettyä Bartia lapsityöntekijänä 1. kauden jaksossa ”Vaihto-oppilas”. He vilahtavat myöhemmin parissa muussa jaksossa ja ovat uudelleen konnina 27. kauden jaksossa ”Rakkauden kuriiri”, jossa Homer matkustaa Pariisiin. Hahmot perustuvat nimiään myöten ranskalaiseen elokuvaan *[[Jean de Florette]]* ja sen jatko-osaan *[[Rakkauden lähde]]*.

### Springfieldin mafia
***[[Läski-Tony]]** (*Fat Tony*, oikea nimi Anthony D'Amico, ääninäyttelijä Joe Mantegna) on Springfieldin alamaailmaa hallitseva mafioso. Ensiesiintyminen 3. kauden jaksossa ”Suosikki”.
***Legs ja Louie** (ääninäyttelijät Harry Shearer ja Dan Castellaneta) ovat Läski-Tonyn lähimmät kätyrit. Molemmat nähtiin ensi kerran 3. kauden jaksossa ”Suosikki”. He ovat tunteettomia palkkatappajia. Legs on jäyhä ja puhuu karhealla äänellä, kun taas kimakalla äänellä puhuva Louie on yksinkertainen ja naiivi ja ymmärtää helposti asiat väärin. Louien ääni on parodia hahmosta, jota näyttelijä Joe Pesci esitti elokuvassa *[[Mafiaveljet]]*. Legs on 12. kauden jakson ”Kolme seikkailua” perusteella taitava maallikkokirurgi, sillä hän ompeli Homerin irtileikauttuneen peukalon takaisin paikalleen. Aluksi Legsin ja Louien seurana oli kolmas kätyri Joey (ääninäyttelijä Phil Hartman).
***Tiukkahuuli-Johnny** (*Johnny Tightlips*, ääninäyttelijä Hank Azaria) on yksi Läski-Tonyn kätyreistä. Hän on uskomattoman tyyni mies, joka on päättänyt olla koskaan vasikoimatta, eikä häneltä sen vuoksi saa koskaan kunnollista vastausta mihinkään kysymykseen. Hän kieltäytyy uhmakkaasti vastaamasta jopa silloin kun siitä on jengille tai hänelle itselleen pelkkää haittaa; hän ei esimerkiksi suostu sanomaan tovereilleen onko haavoittunut vai ei, vaikka selvästi olisi. Johnny vastailee korkeintaan ivallisilla tokaisuilla, joista ei ole mitään hyötyä (”Näetkö mitään?” – ”Näen kaikenlaista”). Hahmon ensiesiintyminen oli 8. kauden jaksossa ”Rikolliset rinkelit”.
***Vasikka-Frankie** (*Frankie the Squealer*, ääninäyttelijä Dan Castellaneta) on yksi Läski-Tonyn kätyreistä. Hän ei pysty pitämään mitään salaisuuksia, sillä hän on pakonomainen vasikoija. Hän vasikoi jopa itsensä muulle jengille omasta vasikoinnistaan esiintyessään ensi kerran 12. kauden jaksossa ”Klovni menettää järkensä”. Muun jengin nähdään usein olevan teloittamassa Frankieta mafiatyyliin kostona tämän petturuudesta, mutta hän selviää aina tuntemattomalla tavalla ja saa jostain syystä jatkaa tehtävässään.
***Don Vittorio Di Maggio** (ääninäyttelijä Hank Azaria) on Springfieldin mafian iäkäs kummisetä. Hänet on nähty ainoastaan 6. kauden jaksossa ”Pelle-Homer” ja 12. kauden jaksossa ”Klovni menettää järkensä”. Don Vittorio puhuu vielä vahvemmalla italialaisella korostuksella kuin muut Springfieldin mafian jäsenet.
***Michael D'Amico** (ääninäyttelijä Tress MacNeille) on Läski-Tonyn kouluikäinen poika. Hänet mainittiin ensi kerran 14. kauden jaksossa ”Moe lapsenvahtina” ja nähtiin 18. kauden jaksossa ”Mafian maailma”.

## Liikemiehet ja yrittäjät
### Pienyrittäjät
***[[Moe Szyslak]]** (ääninäyttelijä Hank Azaria) on Moen baarin omistaja. Ensiesiintyminen 1. kauden jaksossa ”Joulurauha”.
***[[Sarjakuvahemmo]]** (*Comic Book Guy*, ääninäyttelijä Hank Azaria) on sarjakuvakaupan omistaja. Ensiesiintyminen 2. kauden jaksossa ”Radioaktiivinen mies”.
***Luigi Risotto** (ääninäyttelijä Hank Azaria) on italialaistaustainen Luigi's-nimisen ravintolan omistaja. Hahmon ensiesiintyminen oli 5. kauden jaksossa ”Ikävä rehtoria”. Viiksekäs Luigi on äärimmäisen stereotyyppisenä kuvattu amerikanitalialaisen ravintoloitsijan perushahmo. Ravintolassaan hän yleensä puhuttelee asiakkaita ensin kohteliaasti ja sitten huutaa keittiöön kokilleen äänekkäästi ohjeita, joiden yhteydessä loukkaa samoja asiakkaita. Läski-Tonyn mafiajengi kokoontuu usein hänen ravintolassaan. 17. kauden jaksossa ”Italiaa aloittelijoille” Luigi paljastaa, että itse asiassa hän ei osaa lainkaan italiaa, ainoastaan englantia vahvalla italialaisella aksentilla. Hahmon sukunimi viittaa risotto-ruokalajiin.
***Cowboy Bob** (ääninäyttelijä Albert Brooks, myöhemmin Dan Castellaneta) on suulas ja lipevä autokauppias, joka käyttää cowboy-hattua. Hahmon ainoat puheroolit ovat 1. kauden jaksossa ”Ruostunut romukasa” ja 16. kauden jaksossa ”Avioelämän onnea”.
***parturi** (ääninäyttelijä Dan Castellaneta) on muutamassa jaksossa esiintynyt iäkäs parturinliikkeen omistaja. Hahmo nähtiin ensi kerran ''The Tracey Ullman Show’n'' lyhytfilmissä ”Bart’s haircut”. Parturin viimeisin puherooli oli 12. kauden jaksossa ”Puunhakkaaja”. Hänen liikkeensä nimi on Jake’s Unisex Hair Palace, joten hän on mahdollisesti nimeltään Jake.

#### Herman
Herman (ääninäyttelijä Harry Shearer) on vanhoja sotilasvarusteita myyvän Herman's Military Antiques -kaupan omistaja. Hahmon ensiesiintyminen ja isoin rooli oli 1. kauden jaksossa ”Sodanjulistus”. Herman on yksikätinen ja hänellä on lähes aina sytyttämätön savuke suussa. Hän on aseista ja strategioista intoileva sotahullu ja mahdollisesti entinen sotilas, tosin oikean kätensä hän on menettänyt liikenneonnettomuudessa eikä sodassa. Jaksossa ”Sodanjulistus” hän kertoi työntäneensä käden ulos liikkuvan bussin ikkunasta, mutta 24. kauden jaksoon ”Koiramaisia tekoja” sisältyneessä takaumassa ohi ajanut rankkurin auto repäisi käden irti Hermanin yrittäessä liftata kadun reunassa. Jälkimmäisen jakson mukaan hänen koko nimensä on Herman Hermann. Ääninäyttelijä Shearerin mukaan Hermanin ääni on imitaatio presidentti George H. W. Bushin äänestä. 

Herman on Abe Simpsonin vanha tuttu. 2. kauden jaksossa ”Isoisän perintö” hän myi Abelle Napoleonin hatuksi väittämänsä fetsin ja saatuaan vaihdossa Aben fedora-hatun hän asetti sen myyntiin presidentti William McKinleyn hattuna. Hermanilla on myös muita hämäriä ja rikollisia liiketoimia ja hän vaikuttaa toisinaan vaaralliselta ja häikäilemättömältä. 6. kauden jaksossa ”Hyvä poliisi, huonot housut” hän myi väärennettyjä merkkifarkkuja ja paljastuttuaan uhkasi Homerin ja Margen henkeä. 7. kauden jaksossa ”22 tarinaa” Herman vangitsi poliisipäällikkö Wiggumin ja Snaken liikkeeseensä ja aikoi ilmeisesti tehdä heille jotain julmaa.

### Liike-elämän edustajat
*Montgomery Burns, katso Springfieldin ydinvoimala.
***Rikas teksasilainen** (*Rich Texan*, ääninäyttelijä Dan Castellaneta) on Springfieldissä asuva stereotyyppinen rikas liikemies Teksasista. Hän on iäkäs mutta energinen, puhuu vahvalla teksasilaisella korostuksella, käyttäytyy mahtailevasti, pukeutuu aina valkoiseen cowboy-hattuun ja kantaa vyöllään ladattuja revolvereita. Innostuessaan mistä tahansa hän tempaisee revolverit ja ammuskelee niillä ilmaan huutaen ”Jii-haa!”. Rikkaan teksasilaisen virallinen ensiesiintyminen oli 5. kauden jaksossa ”Springfield”, tosin jo 2. kauden jaksossa ”Isoisän perintö” vilahti samankaltainen hahmo. Rikas teksasilainen omistaa Springfieldissä kaikenlaista tonttimaasta ja vinttikoirista aina urheilujoukkueisiin. Hän on yleensä kiinnostunut vain rahasta, mutta ei ole yhtä häikäilemätön ja julma kuin johtaja Burns. Hän kuuluu Springfieldin republikaanien paikallisjohtoon. 18. kauden jaksossa ”Kosto on suloista” rikas teksasilainen paljasti olevansa oikeasti Connecticutista eikä Teksasista.
***Herra Costington** (ääninäyttelijä Hank Azaria) on Costington's-tavaratalon omistaja, joka järjestää Springfieldissä erilaisia tapahtumia. Hänet nähtiin ensi kerran 9. kauden jaksossa ”Homer ja roskakuskit”. Erottaessaan työntekijän hänellä on tapana huutaa ”You're fireeeed!” (*Saat potkuuuut!*) niin että hänen poskensa lotisevat.
***Aristoteles Amadopolis** (ääninäyttelijä Jon Lovitz) on kreikkalaissyntyinen miljardööri, Shelbyvillen ydinvoimalan omistaja ja johtaja Burnsin kilpailija. Hahmon ensiesiintyminen oli 3. kauden jaksossa ”Voimalan sankari”, minkä jälkeen hän on vilahtanut parissa jaksossa. Jaksossa ”Ihmemaila” hahmoa ääninäytteli Dan Castellaneta.
***Howard K. Duff VIII** (ääninäyttelijä Stacy Keach) on Duff-olutpanimon omistaja ja johtaja. Hän omistaa myös Springfieldin baseball-joukkueen Isotoopit ja sen kotikentän, Duff-stadionin. Hahmon ensiesiintyminen ja tärkein rooli oli 12. kauden jaksossa ”Nälkälakko”.

## Paikalliset mediahahmot
### Hassu-klovnin show
***[[Hassu-klovni]]** (*Krusty the Clown*, ääninäyttelijä Dan Castellaneta) on suosittu tv-klovni. Ensiesiintyminen ''The Tracey Ullman Show'n'' lyhytfilmissä ”The Krusty the Clown Show”.
*Sideshow Bob, katso edellä Rikolliset; Herra Pikkula, katso jäljempänä Eläimet

#### Sideshow Mel
Sideshow Mel, oikealta nimeltään *Melvin Van Horne* (ääninäyttelijä Dan Castellaneta) on Hassu-klovnin avustaja ja kanssaesiintyjä tämän ohjelmassa. Hän tuli erotetun Sideshow Bobin tilalle. Hänet nähtiin ensi kerran 2. kauden jaksossa ”Väkivaltaviihde”, mutta hän puhui vasta 3. kauden jaksossa ”Musta leski”. Sideshow Mel nähdään aina oudossa alkuasukaspuvussa: vaatteena pelkkä ruokohame, kaulassa vihreä helminauha, päässä suuri vihreä mehiläispesäkampaus ja hiusten läpi on tungettu luu. Hän käyttää tätä asua vapaa-aikanaankin, myös kaupungilla liikkuessaan. Joidenkin jaksojen mukaan luu on takertunut Melin tukkaan niin tiukasti, ettei hän saa sitä enää pois. Melillä on tapana soittaa liukupilliä.

Hassun ohjelmassa Mel on toistuvasti ankaran slapstick-väkivallan ja nöyryytyksen kohteena. Hassu vähättelee ja kaltoinkohtelee häntä usein myös tosielämässä, mutta Mel pysyy uskollisena Hassulle ajoittaisesta turhautumisestaan huolimatta. Mel puhuu siviilissä aina mahtipontisella brittiaksentilla ja hyvin dramaattisella äänellä, kuin Shakespearea lausuva näyttelijä. Kun springfieldiläiset muodostavat vihaisen väkijoukon, Mel on aina joukon kärjessä tiivistämässä kaikkien ajatukset johonkin dramaattiseen huudahdukseen. Sarjan alkuaikoina Sideshow Mel esiintyi melko suppeassa roolissa Hassun apurina, mutta hän pääsi osoittamaan älykkyytensä 7. kauden jaksossa ”Kuka ampui johtajan, osa 2”, jossa hän päätteli Waylon Smithersin olevan syytön murhayritykseen. Tässä yhteydessä Mel myös mainitsi ensi kerran oikean nimensä Melvin Van Horne. Mel paljasti 19. kauden jaksossa ”Kaikki Lisasta” olleensa menneisyydessään arvostettu vakava näyttelijä ennen ajautumistaan tv-klovnin apuriksi. Tässä jaksossa hän on myös kertojana.

Melillä on vaimo Barbara, joka nähtiin ainakin 9. kauden jaksossa ”Kaksi totuutta” ja on mainittu parissa muussa jaksossa. 18. kauden jaksossa ”Homerazzi” he olivat eronneet ja kävivät oikeutta poikansa huoltajuudesta. Hassu paljasti 21. kauden jaksossa ”Kehän kuningatar” hänellä olleen vuosien ajan suhde Melin vaimoon.

***Corporal Punishment** (”korpraali Rangaistus”) ja **Tina Ballerina** ovat Hassu-klovnin show'n muita esiintyjiä. Ensinmainittu on sotilaaksi pukeutunut yrmeä mies, joka pitelee aina kivääriä, jälkimmäinen on lihava ja vanhahko nainen balettitanssijan asussa. He eivät ole koskaan puhuneet sarjassa. Korpraali nähtiin ensi kerran 2. kauden jaksossa ”Väkivaltaviihde”, Tina 3. kauden jaksossa ”Teit isäin astumaan”.
***Lois Pennycandy** (ääninäyttelijä Pamela Hayden) on Hassu-klovnin sihteeri. Hän on nöyrä, vastuullinen ja mahdollisesti rakastunut Hassuun. Hahmon ensiesiintyminen oli 3. kauden jaksossa ”Teit isäin astumaan”, minkä jälkeen hänellä oli puherooli vain 4. kauden jaksossa ”Gabbo vai Hassu”. Pennycandyn nimi on viittaus *James Bond* -elokuvien Miss Moneypenny -hahmoon, jonka alkuperäinen näyttelijä oli Lois Maxwell.
***Ron Rabinowitz** (ääninäyttelijä Hank Azaria) on Hassun manageri muutamassa uudemmassa jaksossa. Hänet nähtiin ensi kerran 19. kauden jaksossa ”Kaikki Lisasta”. Hän on ilmeisesti juutalainen.
***Sideshow Raheem** (ääninäyttelijä Michael Carrington) oli Hassu-klovnin avustaja 1970-luvulla. Hän oli huumorintajuton, ilmeisesti black power -aatetta kannattanut isokokoinen tumma mies. Nähtiin arkistofilmissä 4. kauden jaksossa ”Rakastan Lisaa” ja on sen jälkeen nähty puhumattomana taustahahmona muutamissa jaksoissa Hassuun liittyvissä muistotilaisuuksissa, hautajaisissa ym.

### Tikku ja Takku
***[[Tikku ja Takku]]** (ääninäyttelijät Dan Castellaneta ja Harry Shearer) ovat erittäin väkivaltaisessa piirrossarjassa esiintyvät hiiri ja kissa. Ensiesiintyminen ''The Tracey Ullman Show'n'' lyhytfilmissä ”The Bart Simpson Show”.
***Piski** (*Poochie*, ääninäyttelijä Dan Castellaneta) oli rullalautaileva piirroskoira, joka tv-kanavan johdon vaatimuksesta lisättiin *Tikkuun ja Takkuun* kolmanneksi hahmoksi 8. kauden jaksossa ”Urani koirana”, ja jonka fiktiivisenä äänenä Homer Simpson toimi. Trendikkääksi tarkoitettu Piski oli tyhjänpäiväinen ja irrallinen hahmo, joka ei istunut lainkaan Tikun ja Takun tyyliin tai sisältöön. Epäonnistuneesti lanseerattu Piski jouduttiin poistamaan ohjelmasta melkein samantien kielteisen katsojapalautteen vuoksi. Homer ei suostunut lukemaan hahmolle kirjoitettua viimeistä repliikkiä, joten poistaminen toteutettiin kömpelöllä ilmoituksella ”Piski kuoli matkalla kotiplaneetalleen”. Tämän jälkeen Piski on tehnyt muutamia cameo-esiintymisiä joissain *Tikku ja Takku* -pätkissä, minkä lisäksi joissain *Simpsonien* jaksoissa nähdään Piskiin liittyviä (yleensä kaupaksikäymättömiä) oheistuotteita.
* **Roger Meyers Jr.** (ääninäyttelijä Alex Rocco, toisinaan Hank Azaria) on Tikku ja Takku -studion omistaja ja pääjohtaja, joka on perinyt yhtiön ja hahmot isältään. Hän on väsähtänyt ja äkäinen mies, joka inhoaa sekä omia käsikirjoittajiaan että katsojapalautetta, mutta on kuitenkin hyvin omistautunut työlleen. Hän polttaa usein sikaria. Hahmon ensiesiintyminen oli 2. kauden jaksossa ”Väkivaltaviihde”, viimeinen puherooli 8. kauden jaksossa ”Urani koirana”.
***Roger Meyers Sr.** oli Tikku ja Takku -hahmojen kehittäjä ja studion perustaja, Roger Meyers Jr:n isä. Hahmo on parodia Walt Disneystä. Hänet mainittiin ensi kerran dokumenttifilmissä 6. kauden jaksossa ”Väkivallan kolkko kutsu”. 7. kauden jakson ”Väkivaltaa, väkivaltaa” mukaan Roger Meyers Sr. keksi todellisuudessa vain Takku-kissan ja varasti Tikku-hiiren sekä sarjan väkivaltaisen tyylin Chester J. Lampwick -nimiseltä animaattorilta.

### Muut televisio-ohjelmat
***[[Kent Brockman]]** (ääninäyttelijä Harry Shearer) on uutisankkuri ja -toimittaja KBBL-TV kanava 6:lla. Ensiesiintyminen 1. kauden jaksossa ”Komedian kuningas”.
***Arnie Pye** (ääninäyttelijä Dan Castellaneta) on kanava 6:n uutisten helikopteritoimittaja, jonka osuus on nimeltään ”Arnie Pye with Arnie in the Sky”. Hänen leipätyötään on liikenneruuhkista tiedottaminen, mutta hän päätyy usein selostamaan kiihkeästi ilmasta käsin milloin mitäkin Springfieldiä koskettavaa tapahtumaa ja lentää uskaliaasti jopa lumimyrskyssä. Joskus Pye joutuu lento-onnettomuuksiin tai aiheuttaa itse tapaturmia esimerkiksi pudottamalla vahingossa esineitä helikopteristaan alla olevien ihmisten päälle. Pyen ääni kuultiin ensi kerran 1. kauden jaksossa ”Lapsenvahti” ja hänet nähtiin ensi kerran 3. kauden jaksossa ”Superäiti lomalla”. Pye ja Kent Brockman ovat vihamiehiä ja päätyvät usein haukkumaan toisiaan suorassa lähetyksessä. Tyypillisesti Brockman provosoi Pyen menettämään hermonsa ensin, jolloin tämä alkaa suoltaa solvauksia. Pye korvasi Brockmanin uutisankkurina tilapäisesti 18. kauden jaksossa ”Ulalla uutisista” ja 28. kauden jaksossa ”Valeuutisankkuri”. Hahmo on nimetty amerikkalaisen sotakirjeenvaihtajan Ernie Pylen mukaan.
***Scott Christian** (ääninäyttelijä Dan Castellaneta) on Kent Brockmanin satunnainen sijaistoimittaja. Ensiesiintyminen 1. kauden jaksossa ”Komedian kuningas”. Epäkarismaattinen Christian jäi sarjassa nopeasti sivuun eikä häntä ole nähty uutisissa 7. kauden jakson ”Lapsitähti” jälkeen.
* **Gabbo** (ääninäyttelijä Hank Azaria) on rääväsuinen nukke, joka esiintyy yhdessä vatsastajapuhuja **Arthur Crandallin** (myös Azaria) kanssa. Gabbo vaikuttaa olevan elävä, sillä se tanssii itsenäisesti. Gabbo uhkasi tilapäisesti Hassu-klovnin suosiota 4. kauden jaksossa ”Gabbo vai Hassu”, mutta putosi itse epäsuosioon puhuttuaan sopimattomia lähetyksessä. Gabbo ja Crandall on tämän jälkeen nähty ohimennen muutamassa jaksossa. Hahmon nimi viittaa vuoden 1929 elokuvaan *[[Tylyä rakkautta]]* (*The Great Gabbo*).
***Booberella** (ääninäyttelijä Tress MacNeille) on tv-juontajana tai -kuuluttajana toimiva vampyyriksi pukeutunut nainen, joka viittaa jatkuvasti isoihin rintoihinsa ja niiden kokoon väkinäisellä tavalla. Hahmo on parodia Cassandra Petersonin Elvira-hahmosta, mutta nimi viittaa samalla *[[Barbarella]]*-sarjakuvahahmoon. Booberella nähtiin ensi  kerran 14. kauden jaksossa ”Tavausmestari”.
***Opal** (ääninäyttelijä Tress MacNeille) on suosittu talkshow-emäntä. Hahmo on päivänselvä karikatyyri Oprah Winfreystä. Opal nähtiin ensi kerran 18. kauden jaksossa ”Tikusta asiaa” ja on sen jälkeen nähty parissa jaksossa.
***Stephanie Brockman** (ääninäyttelijä Pamela Hayden) on kanava 6:n säänennustaja ja Kent Brockmanin vaimo. Hänet nähtiin ensi kerran 3. kauden jaksossa ”Homerin tuliliemi”, mutta hän on esiintynyt sarjassa hyvin vähän.

#### Kimalaismies
Kimalaismies (*Bumblebee Man*, ääninäyttelijä Hank Azaria) on meksikolainen tv-koomikko, joka esiintyy espanjankielisessä tilannekomediasarjassa Springfieldissä näkyvällä KMEX-TV:n kanavalla Canal Ocholla. Hän esittää aina lapsellista slapstick-komediaa mehiläispukuun pukeutuneena. Hahmo nähtiin ensi kerran 4. kauden jaksossa ”Rangaistus” (äänenä tuolloin Dan Castellaneta). Kimalaismies pukeutuu myös vapaa-ajallaan mehiläispukuunsa. Hänen nimeään ei koskaan muuten mainita, mutta 7. kauden jaksossa ”Homerin joukkue” hänen keilailupaitaansa on kirjailtu nimi Pedro.

Kimalaismies asuu Springfieldissä ja hänen ohjelmansa kuvataan samassa studiossa kuin KBBL:n uutiset ja Hassu-klovnin show. Hänet nähtiin ainoan kerran normaalisti pukeutuneena 7. kauden jaksossa ”22 tarinaa”, jossa nähtiin ensi kerran myös hänen vaimonsa. Tämän jakson perusteella hän joutuu kotioloissaankin jatkuvasti samanlaisiin kommelluksiin kuin ohjelmassaan. Kimalaismies puhuu osin keinotekoista espanjaa, johon on sotkettu englantia muistuttavia keksittyjä sanoja. Hänen kaikki repliikkinsä ovat lyhyitä valituksia hänen joutuessaan vastoinkäymisiin, esim. ”Ay, ay, ay, no es bueno!” (*Ai ai ai, ei ole hyvä!*). Toisaalta 5. kauden jaksossa ”Bartista tulee suosittu” paljastui, että Kimalaismies osaa puhua täydellistä englantia ilman minkäänlaista aksenttia. Tässä jaksossa hän luki uutiset Kent Brockmanin sijasta.

Kimalaismiehen tosielämän innoittaja oli meksikolainen koomikko Roberto Gómez Bolaños eli *Chespirito*, joka esitti 1970-luvulla El Chapulín Colorado -nimistä hyönteiseksi pukeutunutta supersankaria samannimisessä komediasarjassa.

### Elokuva
***[[Troy McClure]]** (ääninäyttelijä Phil Hartman) on entinen b-elokuvien tähti, joka juontaa dokumentteja ja mainoksia. Ensiesiintyminen 2. kauden jaksossa ”Pelastakaa sielumme”, viimeinen esiintyminen 10. kauden jaksossa ”Bart-emo” (hahmo poistettiin Hartmanin kuoleman vuoksi).
***[[Rainier Wolfcastle]]** (ääninäyttelijä Harry Shearer) on toimintaelokuvatähti, joka on parhaiten tunnettu McBain-hahmostaan. Ensiesiintyminen 2. kauden jaksossa ”Kultainen nuoruus”.
***Declan Desmond** (ääninäyttelijä Eric Idle) on Springfieldistä kiinnostunut brittiläinen dokumenttielokuvaohjaaja. Hahmo on esiintynyt neljässä jaksossa, ensi kerran 14. kauden jaksossa ”Tähtien tarkkailija”.

### Radio
***Bill ja Marty** (ääninäyttelijät Dan Castellaneta ja Harry Shearer) ovat radiojuontajakaksikko KBBL-FM-kanavalla. Heidän juontonsa perustuvat kuluneeseen huumoriin, kliseisiin ja ylikäytettyihin hassuihin äänitehosteisiin. Bill on selvästi vanhempi kuin Marty. Useiden jaksojen perusteella Marty on täysin ammattitaidoton ja laittaa aina soimaan väärän levyn, mutta joskus myös Bill on ollut kaksikosta se, jonka höpötyksessä ei ole järkeä. Bill ja Marty kuultiin ääninä ensi kerran 2. kauden jaksossa ”Ihme” ja heidät nähtiin ensi kerran saman kauden jaksossa ”Kadun kasvatti”. Heidän tärkein roolinsa oli 5. kauden jaksossa ”Bart saa elefantin”, jossa he joutuivat toimittamaan Bart Simpsonille radiokilpailussa palkinnoksi luvatun norsun.
* **Birchibald ”Birch” T. Barlow** (ääninäyttelijä Harry Shearer) on oikeistolainen poliittinen kommentaattori ja keskusteluohjelman juontaja KBBL-AM:llä. Hänen ohjelmansa sisältää pääasiassa häpeämätöntä populistista propagandaa ja hän kuuluu Springfieldin republikaanien paikallisjohtoon. Hahmo on karikatyyri radiopersoona Rush Limbaughista. Barlow esiintyi ensi kerran 6. kauden jaksossa ”Kuolleet sielut”, jossa hän kampanjoi republikaaniksi ilmoittautuneen Sideshow Bobin vapauttamiseksi vankilasta. 18. kauden jaksossa ”Ulalla uutisista” Barlow oli saanut oman ohjelman Fox News -tv-kanavalle (tässä jaksossa ääninäyttelijänä Maurice LaMarche).
*urheiluselostaja (ääninäyttelijä Harry Shearer) on Springfieldin baseball- ja jalkapallo-otteluita usein selostava mies. Hahmon ulkonäkö vaihtelee, mutta ääni on imitaatio urheiluselostaja Vin Scullysta. Häntä kuultiin ensi kerran 4. kauden jaksossa ”Gabbo vai Hassu”. 10. kauden jaksossa ”Sottajengi” nähty versio hahmosta oli nimeltään Dennis Conroy.

## Muut kuuluisuudet
### Muusikot
#### Veri-ien Murphy
Veri-ien Murphy (*Bleeding Gums Murphy*, ääninäyttelijä Ron Taylor) on Springfieldissä asuva jazz-saksofonisti ja Lisa Simpsonin suurin idoli. Hahmon ensiesiintyminen oli 1. kauden jaksossa ”Lisan blues”, jossa Lisa tapasi hänet ensi kerran. Murphy on yhden ainoan albumin urallaan julkaissut unohdettu jazz-legenda, jota Lisa ihailee, koska hän tekee taidetta taiteen vuoksi välittämättä rahasta tai edes terveydestään. Murphyn oikeaa etunimeä ei ole koskaan kerrottu, lempinimensä hän on saanut huonon suuhygieniansa vuoksi. Hän on tummaihoinen, lihava ja käyttää yleensä tummia aurinkolaseja. Murphy pitää Lisasta ja on suostunut aina tavatessaan jammailemaan tämän kanssa. Lisa puolestaan pitää Murphyn kehystettyä muotokuvaa huoneensa seinällä. Murphyn bravuuri on Carole Kingin kappale *Jazzman*.

Sarjassa harvakseltaan nähty Veri-ien Murphy kuoli tuntemattomaan sairauteen 6. kauden jaksossa ”Taivaalliset jamit”, mutta puhui ja soitti vielä taivaasta Lisan kanssa. Tämän jakson mukaan Murphy oli uransa huipulla nauttinut laajemmastakin maineesta, mutta tuhlasi rahansa ja vajosi unohduksiin suurelta yleisöltä. Samassa jaksossa vihjattiin myös, että Murphy olisi tohtori Hibbertin lapsena kadonnut veli, mitä kumpikaan heistä ei itse tajunnut. Kuolemansa jälkeen Murphy on nähty hologrammina 24. kauden jaksossa ”Puku miehen tiellä pitää”. 29. kauden jaksossa ”Lisan blues” Lisa tapasi hänen veljenpoikansa New Orleansissa.

2. kauden jaksossa ”Tanssiva maskotti” Murphyn lauluäänenä oli poikkeuksellisesti Daryl L. Coley. Murphy oli mukana ''Simpsonien'' vanhassa alkutunnuksessa, jossa hän oli yksi Bartin jalkakäytävällä ohittamista hahmoista. Murphyä ei poistettu alkutunnuksesta edes hahmon kuoltua. Kun alkutunnus uudistettiin 20. kaudella, hänet poistettiin jalkakäytäväkohtauksesta, mutta hänen kehystetty kuvansa lisättiin musiikkiluokkakohtauksen taustalle.

***Lurleen Lumpkin** (ääninäyttelijä Beverly D'Angelo) on kantrimusiikkia esittävä laulaja-lauluntekijä. Hänellä on vaaleat hiukset ja hän soittaa kitaraa laulaessaan. Lumpkin kohosi tuntemattomasta kapakkalaulajasta menestyneeksi tähdeksi keski-ikäisiin miehiin vetoavilla sanoituksillaan 3. kauden jaksossa ”Eversti Homer”, jossa Homer Simpson toimi hänen managerinaan. Lurleen rakastui Homeriin, joka lopetti yhteistyön hänen kanssaan, jottei vaarantaisi avioliittoaan. Lumpkin on tämän jälkeen nähty muutamissa jaksoissa, yleensä vain ohimennen. 4. kauden jaksossa ”Joko säteilee” alkoholisoitunutta Lumpkinia ääninäytteli Doris Grau. Lumpkinilla oli jälleen isompi rooli 19. kauden jaksossa ”Itku isän ikävästä”. Ääninäyttelijä D'Angelo sepitti itse osan Lumpkinin lauluista.
***Rachel Jordan** (ääninäyttelijä Shawn Colvin) on Kovenant-nimisen kristillisen rock-yhtyeen laulusolisti. Hänellä oli lyhyt romanttinen suhde leskeytyneen Ned Flandersin kanssa 11. kauden jaksossa ”Autoilun uhri” ja 12. kauden jaksossa ”Herran ylistys”.
* **The Larry Davis Experience** on Springfieldin paikallisissa tapahtumissa esiintyvä rock-yhtye, joka nähtiin ensi kerran 1. kauden jaksossa ”Lapsenvahti”.

### Urheilijat
***Drederick Tatum** (ääninäyttelijä Hank Azaria) on Springfieldistä kotoisin oleva nyrkkeilyn raskaansarjan maailmanmestari, joka on saanut tuomioita pahoinpitelyistä. Hän on isokokoinen ja uhkaavan näköinen mies, jolla on äkkipikainen luonne, mutta joka puhuu koomisen pehmeällä äänellä. Hänet nähtiin ensi kerran 2. kauden jaksossa ”Pelastakaa sielunne”. Tatumin isoin rooli on 8. kauden jaksossa ”Luontainen kyky”, jossa hän vapautuu vankilasta ja ottelee Homeria vastaan. Hahmo on parodia nyrkkeilijä Mike Tysonista.
***kapteeni Lance Murdock** (ääninäyttelijä Dan Castellaneta) on stunt-mies, joka tekee uskaliaita ja hengenvaarallisia temppuja maksavan yleisön edessä. Hänen temppunsa epäonnistuvat toisinaan, minkä seurauksena hän on murtanut kehonsa jokaisen luun ja ollut monta kertaa lähellä kuolla. Hahmon ensiesiintyminen oli 2. kauden jaksossa ”Huimapää rullalaudalla”. Murdockin hahmo lienee saanut innoitusta stunt-mies Evel Knievelistä.

### Sekalaiset
#### Duff-mies
Duff-mies (*Duffman*, ääninäyttelijä Hank Azaria) on Duff-olutmerkin mannekiinihahmo, supersankarimaiseen trikoopukuun ja viittaan puettu lihaksikas vaaleatukkainen mies. Hän esiintyy erilaisissa tapahtumissa mainostamassa Duffia, usein nuorten ja vähäpukeisten naisten ympäröimänä. Hahmon ensiesiintyminen oli 9. kauden jaksossa ”Hätä ei lue lakia”. Duff-miehen vakiohokema on ”Ouu jeaaah!”, jonka sanoessaan hän yleensä keinuttaa lanteitaan. Hänen esiintymistensä taustalla soikin usein Yello-yhtyeen kappale *Oh Yeah*. Duff-mies huutelee mahtipontisella äänellä myös muita Duffin mainoslauseita ja puhuu itsestään kolmannessa persoonassa. Lisäksi hän käyttää aina Duff-lippalakkia ja aurinkolaseja ja pitää vyöllään useita Duff-tölkkejä, joita hän voi heitellä ihmisille. Duff-miehen voi tilata esiintymään myös yksityistilaisuuksiin. Duff-mies on parodia Budweiser-oluen maskotista Bud Manista.

Useissa jaksoissa mainitaan, että Duff-mies on kiertävä rooli, johon on kiinnitetty eri henkilöitä ja heistä osa on ilmeisesti kuollut, mutta sarjassa nähtävä Duff-mies näyttää ja kuulostaa aina samalta. Toisaalta hänen oikeaksi nimekseen on eri jaksoissa mainittu ainakin Larry, Barry ja Sid. Duff-mies jäi eläkkeelle 26. kauden jaksossa ”Duff-miestä etsimässä”, jolloin Homer valittiin hänen seuraajakseen, mutta lopulta alkuperäinen Duff-mies palasi. Jo sitä ennen hänet oli korvattu 14. kauden jaksossa ”Koira, joka petti” uudella maskotilla Suds McDufilla (Simpsonien koiralla) ja juopolla valkohailla, mutta hän ilmeisesti palasi senkin jälkeen työhönsä. 18. kauden jakson ”Homerazzi” mukaan Duff-mies on oikeasti homoseksuaali, mutta joutui julkisuustemppuna teeskentelemään olevansa suhteessa Booberellan kanssa. Silloin kun Duff-mies ei esiinny roolissaan, hän vaikuttaa usein ylirasittuneelta ja väsähtäneeltä.

***Lucius Sweet** (ääninäyttelijä Paul Winfield) on Drederick Tatumin häikäilemätön manageri. Hänen ensiesiintymisensä oli 8. kauden jaksossa ”Luontainen kyky”. Hahmo on parodia nyrkkeilypromoottori Don Kingistä.
***Tollo** (*The Capital City Goofball*, ääninäyttelijä Tom Poston) on Capital Cityn baseball-joukkueen maskottihahmo. Hänet nähdään aina naurettavan näköisessä keltaisessa maskottipuvussaan, johon kuuluu vinksahtanut naama, torvena toimiva kärsä sekä lakki, josta sojottaa vietereitä. Hahmon ensiesiintyminen oli 2. kauden jaksossa ”Tanssiva maskotti”. 14. kauden jaksossa ”Luokkatoverit” Tollo oli valittu osavaltion kongressiin Capital Cityn edustajana. Kyseessä on parodia Philadelphia Phillies -joukkueen maskottihahmosta.
***Corey** on teini-idoli, johon Lisa Simpson on ihastunut. Häntä ei koskaan nähdä sarjassa, mutta hänet mainitaan useasti varhaisemmilla kausilla, ensi kerran 2. kauden jaksossa ”Riivatun rakki”. Hänen äänensä kuullaan nauhoituksena 4. kauden jaksossa ”Isoveli”, kun Lisa soittaa Coreyn kuumalinja -nimiseen maksulliseen puhelinpalveluun.
***Surly** on Duff-oluen toinen maskotti, olutpulloksi pukeutunut mies, alkuaan yksi seitsemästä. Ensiesiintyminen 4. kauden jaksossa ”Selman valinta”.

## Muut henkilöt
***[[Barney Gumble]]** (ääninäyttelijä Dan Castellaneta) on Moen baarissa viihtyvä alkoholisti. Ensiesiintyminen 1. kauden jaksossa ”Joulurauha”.
***[[Agnes Skinner]]** (ääninäyttelijä Tress MacNeille) on rehtori Skinnerin vanha äiti. Ensiesiintyminen 1. kauden jaksossa ”Vaihto-oppilas”.
***[[Hans Moleman]]** (ääninäyttelijä Dan Castellaneta) on huono-onninen iäkäs mies. Ensiesiintyminen 2. kauden jaksossa ”Kunnon mies”.
***[[Lionel Hutz]]** (ääninäyttelijä Phil Hartman) on epärehellinen ja epäpätevä asianajaja. Ensiesiintyminen 2. kauden jaksossa ”Miljoona”, viimeinen puherooli 9. kauden jaksossa ”Kaksi totuutta” (poistettiin sarjasta Hartmanin kuoltua).
***[[professori Frink]]** (ääninäyttelijä Hank Azaria) on huippuälykäs ja eksentrinen tiedemies. Ensiesiintyminen 2. kauden jaksossa ”Isoisän perintö”.
***[[Nick Riviera]]** eli **tohtori Nick** (ääninäyttelijä Hank Azaria) on hyvin epäpätevä lääkäri. Ensiesiintyminen 2. kauden jaksossa ”Miljoona”.
***[[Kang ja Kodos]]** (ääninäyttelijät Harry Shearer ja Dan Castellaneta) ovat kaksi maapallon valloitusta suunnittelevaa avaruusolentoa. Ensiesiintyminen 2. kauden jaksossa ”Kauhujuttu”, esiintyvät lähes pelkästään Kauhujen talo -jaksoissa.
***[[Jebediah Springfield]]** (ääninäyttelijä Harry Shearer) oli 1700-luvun lopussa elänyt Springfieldin kaupungin perustaja, jonka patsas on kaupungin keskusaukiolla. Ensiesiintyminen uninäyssä 1. kauden jaksossa ”Sankarin pää”.

#### Disco Stu
Disco Stu (ääninäyttelijä Hank Azaria) on diskomusiikin kulta-aikaan jämähtänyt keski-ikäinen mies, joka pukeutuu melkein aina tekotimantein koristeltuun bailauspukuun ja tekee diskotanssiliikkeitä tilanteessa kuin tilanteessa. Hän viittaa itseensä yleensä kolmannessa persoonassa, korostaen sanaa "Stu" ja pitäen sitten pienen tauon ennen kuin jatkaa puhumista.

Disco Stun ensiesiintyyminen oli 7. tuotantokauden jaksossa ”Kurjat naapurit”, jossa hänet oli tarkoitettu vain huipentamaan yksittäinen vitsi: Homer myi kirpputorilla nuoruudessaan tuunaamaansa nahkatakkia, johon hän oli erehdyksessä kirjaillut sanat ”Disco Stu” mieskuntoon viittaavien sanojen ”Disco Stud” sijasta, kun yllättäen Disco Stu -niminen mies osui paikalle (hän ei kuitenkaan halunnut ostaa Homerin takkia). Stun ääninäyttelijäksi kaavailtiin alkuaan Phil Hartmania, mutta rooli annettiinkin lopulta Hank Azarialle. Hahmo esiintyy *Simpsoneissa* yleensä pienissä irtovitseissä. Disco Stu on ilmeisesti ollut lyhyesti naimisissa Selma Bouvierin kanssa, ainakin Selman nykyisen sukunimen perusteella. 14. kauden jaksossa ”Rokkiloma” Disco Stu sanoo oikeasti vihaavansa discoa. Sarjan 18. kauden jaksossa ”Springfield-dokumentti” paljastuu, että Disco Stu kaavaili nuoruudessaan uraa merikapteenina, mutta kuultuaan Margen valokuvaamossa diskomusiikkia hän innostui siitä enemmän.

#### Gil Gunderson
Gil Gunderson eli **vanha kunnon Gil** (*Ol' Gil*, ääninäyttelijä Dan Castellaneta) on huono-onninen ja neuroottinen keski-ikäinen mies, joka jatkuvasti epäonnistuu erilaisissa ammateissa, useimmiten myyntimiehenä. Gil on jatkuvasti taloudellisen perikadon partaalla ja on siksi koko ajan niin hermostunut ja epätoivoinen, että se pilaa hänen kaikki yrityksensä menestyä missä tahansa työssä. Hahmon ensiesiintyminen oli 9. kauden jaksossa ”Kaksi totuutta”. Gil oli alkujaan parodia Shelley Levene -hahmosta, jota näyttelijä Jack Lemmon esitti elokuvassa *[[Myyntitykit]]*.

Gil nähdään tyypillisesti kiinteistönvälittäjänä, autokauppiaana, tuote-esittelijänä, vakuutusasiamiehenä tai muussa vastaavassa myyntityössä. Hän yrittää yleensä samanaikaisesti pitää asiakkaalle reipasta mutta väkinäistä myyntipuhetta ja vedota näiden sääliin vihjailemalla omasta ahdingostaan. Hän puhuu usein itsestään kolmannessa persoonassa nimellä ”vanha kunnon Gil”, mutta kukaan muu ei kutsu häntä sillä nimellä. Jos jokin kauppa poikkeuksellisesti näyttää onnistuvan, Gil innostuu heti liikaa ja saa pian kokea pettymyksen. Välillä hänet nähdään mitättömissä hanttihommissa kuten marketin kassan apulaisena. Huonon onnensa ja epäpätevyytensä vuoksi Gil saa nopeasti potkut jokaisesta työstään. Hän on niin varaton, että joutuu asumaan kodittomien yömajoissa tai jopa viemäreissä. Gil on myös toiminut Simpsonin perheen vakituisena asianajajana siitä alkaen kun Lionel Hutz jäi pois sarjasta. Gil on, mikäli mahdollista, vielä surkeampi asianajaja kuin Hutz. Gilin isoin rooli on 18. kauden jaksossa ”Kill Gil, vol I & II”, jossa hän tuppautuu vuodeksi asumaan Simpsonien kotiin. 10. kauden jakson ”Ulvovat kilometrit” mukaan Gilillä oli vaimo, joka ilmeisesti jätti hänet.

#### Horatio McCallister
Horatio McCallister (ääninäyttelijä Hank Azaria) on vanhan ajan merikapteeni. Hahmon loi silloinen *Simpsonien* käsikirjoittaja Conan O'Brien. Kapteeni käyttää yleensä puhuessaan kliseistä merimieskieltä ja lausahtaa yhtenään vakioletkautuksensa "yarr".

Kapteeni nähtiin ensi kerran 4. tuotantokauden jaksossa ”Syömäkone”, jossa hän omisti meriruokiin erikoistuneen buffetravintola *Frying Dutchmanin* ja joutui oikeudessa tunnustamaan, ettei ollut oikea kapteeni. Myöhemmissä jaksoissa hänet on kuitenkin usein nähty oikeana merenkävijänä, jolla on toisinaan oma laiva tai asuntolaiva, mutta hänen purjehdusmatkansa päättyvät yleensä haaksirikkoon. Jaksossa ”Munuainen” McCallister omisti laivan nimeltä *Kadonneet sielut*. Ravintolansa mentyä konkurssiin McCallister on hankkinut elantoaan muun muassa hummerinkouluttajana ja pikkurahan pummaajana; hän on myös levyttänyt kokoelman klassisimpia merimieslauluja. McCallisterilla on puujalka ja hänen molemmat silmänsä ovat lasisilmiä. Hänen nähdään toisinaan taistelevan meressä paljain käsin valkohain tai jättiläiskalmarin kanssa ilman selkeää syytä. Hän on kertonut myös pitävänsä TV-sarjasta *[[Will & Grace]]*.

#### ”Vinkuvaääninen teini”
”Vinkuvaääninen teini” (*Squeaky Voiced Teen*, ääninäyttelijä Dan Castellaneta) on nimetön finninaamainen teinipoika, joka nähdään erilaisissa matalapalkkaisissa palveluammateissa. Hahmon tunnistaa parhaiten äänenmurroksesta johtuvasta erikoisesta puheäänestään. Sarjassa on ollut myös paljon kertakäyttöisiä hahmoja, joilla on ollut täsmälleen sama ääni. ”Vinkuvaäänisen teinin” ensiesiintyminen oli vesipuiston työntekijänä 2. kauden jaksossa ”Sisäinen kauneus”, tosin jo saman kauden aiemmassa jaksossa ”Kunnon mies” toisennäköinen mies haukotteli samalla äänellä. Hänet nähdään useimmiten Hassuburgerin kassana, tarjoilijana tai keittiötyöntekijänä. Muita ammatteja ovat olleet muun muassa supermarketin ostosten pussittaja, kauppa-apulainen, hissipoika, siivooja, jäätelömyyjä sekä elokuvateatteri Aztecin lipunmyyjä tai vahtimestari. Hän on yleensä hieman nahjusmainen, epävarma ja aloitekyvytön ja joutuu vastaanottamaan asiakkaiden valitukset, vaikka tekee työnsä aina ohjeiden mukaan. Joskus hänet on nähty esimiesasemassa, jolloin hänestä on tullut pikkumainen komentelija. 18. kauden jaksossa ”Homer armeijan leivissä” hän oli kenkäkaupan apulaisten esimies.

”Vinkuvaäänisen teinin” oikeasta nimestä ei ole selvyyttä. 5. kauden jaksossa ”Lisa Leijonamieli” häntä kutsutaan nimellä herra Peterson ja jaksossa ”Homer armeijan leivissä” nimellä herra Freedman. 23. kauden jaksossa ”Esiliina vasten tahtoaan” hänen nimilapussaan lukee Steve, mutta 5. kauden jakson ”Ikävä rehtoria” DVD:llä julkaistussa poisleikatussa kohtauksessa hänen etunimensä oli Jeremy. 7. kauden jakson ”Homerin joukkue” mukaan ”vinkuvaääninen teini” olisi ruokalanemäntä Doriksen poika. Uudemmissa jaksoissa hänet nähdään usein työskentelemässä yhdessä Shauna Chalmersin kanssa ja he mahdollisesti seurustelevat. 8. kauden jaksossa ”Perjantai-illan aave” vinkuvaääninen teini tulee kesken jakson kertojaksi Leonard Nimoyn tilalle.

#### Marvin Monroe
Tohtori Marvin Monroe (ääninäyttelijä Harry Shearer) on psykiatri, joka tarjoaa laadultaan kyseenalaista terapiaa sekä itse kehittämiään kokeellisia hoitomuotoja. Hänet nähtiin ensi kerran 1. kauden jaksossa ”Perheterapiaa”, jossa hän yritti hoitaa Simpsonien perheongelmia laittamalla koko perheen antamaan toisilleen sähköshokkeja, mikä ei toiminut. Tohtori Monroella on joka kerralla uusi yritys ja uusi palvelumuoto, ensin perheterapiaklinikka, sitten avioliittoneuvontaa tarjoava radion puhelinohjelma, sitten hypnoosiäänikasettien postimyyntifirma jne. Hän mainostaa palvelujaan muun muassa tv:ssä nyrkkeilyottelujen väliajalla. Häntä on myös haastateltu uutisissa asiantuntijana animaatioväkivallasta ja hän on kirjoittanut etikettieoppaan. 2. kauden jaksossa ”Isoisän perintö” hän haki rahoitusta suunnittelemaansa julmaan ihmiskokeeseen, jolla olisi todistettu tyhjänpäiväinen teoria. Monroe on ylipainoinen ja kalju.

Monroe lakkasi esiintymästä sarjassa aktiivisesti kolmannen kauden jälkeen ja hänet poistettiin kokonaan, koska näyttelijä Harry Shearerin mukaan hahmon karhea puheääni rasitti hänen kurkkuaan. Monroen paljastettiin kuolleen 7. kauden avausjaksossa ”Kuka ampui johtajan, osa 2”, jossa mainittiin hänen muistokseen nimetty sairaala, ja saman kauden erikoisjaksossa ”Menneitä muistellen” hänet mainittiin kuolleena hahmona. Myöhemmin myös hänen hautakivensä nähtiin eräissä jaksoissa. Monroe vilahti elossa 15. kauden jaksossa ”Kotirouvan tunnustukset”, jossa hän väitti vain olleensa todella sairas. Hän lienee silti kuollut, sillä hänet nähtiin haamuna 26. kauden jaksossa ”Kauhujen talo, osa 25” ja 29. kauden jaksossa ”Bartin painajainen”.

### Muut
***Jasper Beardly** (ääninäyttelijä Harry Shearer) on Springfieldin vanhainkodissa asuva iäkäs vanhus ja Abraham Simpsonin paras ystävä. Jasper on kalju, ja hänellä on pitkä ja valkoinen parta, iso nenä sekä erityisen matala ja karhea ääni. Hänet nähtiin ensi kerran 1. kauden kolmannessa jaksossa ”Ydinvoimala”. Eräiden takaumajaksojen perusteella hän on tuntenut Abe Simpsonin jo nuoruudestaan asti. Jasper ei ole yhtä energinen kuin Abe, mutta hänellä on suunnilleen samanlaiset mielipiteet ja asenteet. Jasperin näkö ja kuulo ovat ilmeisesti melko heikkoja, ja 7. kauden jaksossa ”Kuka ampui johtajan, osa 2” paljastuu, että hänellä on puujalka. 20. kauden jakson ”Salaperäinen sulhanen” mukaan Jasper on leski ja saman kauden jaksossa ”Isän kanssa illanvietossa” nähtiin erään kohtauksen taustalla mies, joka mahdollisesti oli hänen aikuinen poikansa. Jasperin isoin rooli oli 9. kauden jaksossa ”Perimä pelottaa”, jossa hän jäädytti itsensä Kwik-E-Martin pakastimessa ja Apu teki hänestä kummajaisnähtävyyden kunnes hän vahingossa suli ja virkosi.
***Lindsey Naegle** (ääninäyttelijä Tress MacNeille) on sieluton, moraaliton ja itsekeskeinen bisnesnainen. Hänet nähdään eri tehtävissä, usein jonkin suuryhtiön kuten KBBL-tv-kanavan johtokunnassa tai konsulttina. Naeglen erikoisalaa on markkinointi, trendien ja kuluttajien oletettujen mieltymysten hyödyntäminen sekä kaiken mahdollisen laskelmoiva kaupallistaminen. Hänet nähtiin alkuaan 8. kauden jaksossa ”Urani koirana”, jossa hänellä oli vielä ruskeat hiukset, mutta myöhemmin hän ollut vaaleahiuksinen. Hänet nimettiin 10. kauden jaksossa ”Lisan aivot”. Naegle on älykäs ja menestynyt, tosin hänellä on taipumus esittää vähintäänkin kyseenalaisia ideoita. 15. kauden jaksossa ”Lapsettomien kapina” hän kokosi Springfieldin lapsettomat kansanliikkeeksi iskulauseella ”Lapset ovat tulevaisuus, nykypäivä kuuluu minulle!”. Toisinaan Naeglen vihjataan olevan kaappijuoppo ja ihmissuhteissaan holtiton. 13. kauden jaksossa ”Perhe Riossa” hän sanoo olevansa seksirikollinen. Naegle on eri jaksoissa ollut sekä republikaani että demokraatti. Hän näytti kuolevan räjähdyksessä 12. kauden jaksossa ”Bobin kosto”, mutta materialisoitui yliluonnollisesti uudelleen.
***hullu kissanainen** (ääninäyttelijä Tress MacNeille) on häiriintynyt vanhahko nainen, joka elää suuren kissalauman kanssa. Hahmo nähtiin ensi kerran 9. kauden jaksossa ”Perheen ankkurit”. Hullu kissanainen ei ole huolehtinut ulkonäöstään pitkään aikaan ja asuu rapistuneessa talossa. Hän kulkee kaikkialle kissojensa kanssa. Puhuteltaessa hän alkaa huutaa mielipuolisesti ja usein heittelee ihmisiä kissoillaan. Hullun kissanaisen tausta paljastui 18. kauden jaksossa ”Springfield-dokumentti”, jonka mukaan hän on entinen menestynyt lakimies ja lääkäri, joka on asteittain vajonnut mielisairauteen. Satunnaisesti hän kykenee edelleen puhumaan ymmärrettävästi. Pyrkiessään Springfieldin pormestariksi 17. kauden jaksossa ”Äänestä Homeria” hänen kampanjapuheensa oli sekoitus asiallista poliittista jargonia ja sekavaa mölyämistä. Tässä jaksossa myös paljastui hänen oikea nimensä **Eleanor Abernathy**. 22. kauden jaksossa ”Kiertue-elämää” Hullu kissanainen parani hetkeksi normaaliksi, kun Marge Simpson auttoi häntä lopettamaan pakkomielteisen tavaran keräämisen asuntoonsa, mutta hän palautui entiselleen yrittäessään auttaa vastapalveluksena Margea.
***Artie Ziff** (ääninäyttelijä Jon Lovitz) on Margen lukioaikainen poikaystävä ja myöhempi IT-miljonääri, joka on yhä pakkomielteisen rakastunut Margeen. Artie on hyvin älykäs, mutta ylettömän narsistinen. Hänet nähtiin ensi kerran 2. kauden takaumajaksossa ”Kultainen nuoruus”, jonka mukaan hän oli koulunsa priimuksia ja Margen kavaljeerina koulun päättäjäistanssiaissa, mutta Marge antoi hänelle samana iltana rukkaset hänen osoittauduttuaan moukkamaiseksi käpälöijäksi. Sarjan nykyhetkessä Ziff nähtiin ensi kerran 4. kauden jaksossa ”Palkitut” (ääninäyttelijänä tuolloin Dan Castellaneta), jossa hän mainitsi rikkautensa. Tässä sekä 13. kauden jaksossa ”Ei aivan sopimaton tarjous” Artie yritti huonolla menestyksellä tehdä Margeen vaikutuksen rahoillaan. 15. kauden jaksossa ”Exä syö pöydässäsi” Artie oli menettänyt rahansa ja päätyi lopulta talousrikoksista vankilaan. Hän oli jälleen vapaana 31. kauden jaksossa ”Hammasta purren”, jossa hän oli rakentanut itselleen Margea muistuttavia robotteja.
***sinitukkainen lakimies** (*Blue Haired Lawyer*, ääninäyttelijä Dan Castellaneta) on nimetön huippujuristi, joka toimii oikeusjutuissa Springfieldin rikkaiden ja vaikutusvaltaisten asianajajana sekä toisinaan ilmeisesti myös syyttäjänä. Hahmo nähtiin ensi kerran 2. kauden jaksossa ”Miljoona”. Hän on muun muassa johtaja Burnsin asianajotiimin johtaja ja toimittaa joskus tekijänoikeuskanteita suuryritysten edustajana. Simpsonien joutuessa oikeuteen sinitukkainen lakimies on yleensä aina vastapuolen asianajajana. Bart palkkasi hänet haastaessaan vanhempansa oikeuteen 14. kauden jaksossa ”Haisuhenki”. Tässä jaksossa hän työskenteli Luvum & Burnham -nimisessä asianajotoimistossa. Sinitukkainen lakimies on aina erittäin itsevarma, taitava työssään ja useimmiten voittaa juttunsa. Hänellä on hyvin nasaalinen puheääni, joka Dan Castellanetan mukaan on imitaatio asianajaja Roy Cohnin äänestä. 5. kauden jaksossa ”Poika joka tiesi liikaa” Quimbyn perheen lakimiehellä on sama ääni, mutta erilainen ulkonäkö.
***Martha Quimby** (ääninäyttelijä Maggie Roswell) on pormestari Quimbyn edustusvaimo. Hän on ilmeisesti enemmän tai vähemmän tietoinen miehensä lukemattomista naissuhteista, mutta heidän avioliittonsa pysyy jotenkin kasassa. Martha Quimby pukeutuu yleensä samanlaiseen vaaleanpunaiseen Chanelin pukuun, jota presidentti John F. Kennedyn vaimo Jacqueline Kennedy aikanaan käytti. Hahmon ensiesiintyminen oli 5. kauden jaksossa ”Bartista tulee suosittu”. 8. kauden jakson ”Noidan talo” mukaan Martha on nuorempana työskennellyt paikallisessa burleskitalossa.
***sarkastinen mies** (*Wiseguy*, ääninäyttelijä Hank Azaria) on eri palveluammateissa työskentelevä nimetön mies, joka kommentoi asiakkaidensa puheita tai tekoja ivallisilla huomautuksilla. Hahmo nähtiin ensi kerran Homerin nuoruuteen sijoittuneessa takaumassa 2. kauden jaksossa ”Kultainen nuoruus”, jossa hän oli tilausauton kuljettaja. Hahmon ulkonäkö vaihtelee, mutta yleensä hän on kaljuuntuva ja viiksekäs. 12. kauden jaksossa ”Bobin kosto” hänen nimekseen mainitaan Raphael. Sarkastisen miehen ääni on Hank Azarian mukaan imitaatio näyttelijä Charles Bronsonin äänestä.
***”pöhkö vanha mies”** (*Crazy Old Man*) tai **vanha juutalaismies** (*Old Jewish Man*, ääninäyttelijä Hank Azaria) on Springfieldin vanhainkodissa asuva kärttyinen vanha mies. Hän on kaljuuntunut, kuihtuneen näköinen ja seisoo hieman kumarassa. Hahmon ensiesiintyminen oli 1. kauden jaksossa ”Sodanjulistus”. Hänet nähdään usein Abe Simpsonin ja Jasperin kanssa. Hänet tunnetaan tavastaan valittaa pikkumaisesti ja äänekkäästi kaikesta, toisinaan oudoista syistä. 4. kauden jaksossa ”Gabbo vai Hassu” hän viihdytti ihmisiä laulamalla kadun varressa lastenlaulua housut kintuissa ja pääsi hetkeksi televisioonkin. 9. kauden jaksossa ”Marge, eletään vaarallisesti!” hän paljastaa olleensa *[[Casablanca (elokuva)|Casablanca]]*-elokuvan tuottaja. Pöhkö vanha mies näytti kuolevan kesken tanssimisen 22. kauden jaksossa ”Terapian tarpeessa”, mutta myöhemmin hänet on nähty elossa.
***rabbi Hyman Krustofsky** (ääninäyttelijä Jackie Mason, välillä Dan Castellaneta) on vanhoillinen juutalainen rabbi ja Hassu-klovnin isä. Hän on pitkäpartainen ja pukeutuu aina rabbin pukuun. Hänet esiteltiin 3. kauden jaksossa ”Teit isäin astumaan”, jonka mukaan hän katkaisi vuosikymmeniksi välit poikaansa, koska ei hyväksynyt tämän ammatinvalintaa klovnina, sillä suvussa oli ollut rabbeja monessa polvessa. He kuitenkin tekivät sovinnon kyseisessä tarinassa ja olivat sen jälkeen hyvissä väleissä. Rabbi Krustofsky on leski. Hahmon pääasiallinen ääninäyttelijä Jackie Mason on itsekin rabbin poika. Castellaneta on esittänyt hahmoa muutamassa jaksossa. Rabbi Krustofski kuoli 26. kauden jaksossa ”Klovni alamaissa”, tosin hänet on nähty sen jälkeenkin enkelinä ja Hassun mielikuvitusnäyssä.
***Cookie Kwan** (ääninäyttelijä Tress MacNeille) on kovapintainen ja päällekäyvä kiinteistönvälittäjä. Hän on aasialaistaustainen ja puhuu englantia vahvalla aksentilla. Hahmon ensiesiintyminen oli 9. kauden jaksossa ”Kaksi totuutta”. Cookie on joskus nähty iskemässä miehiä. 16. kauden jaksossa ”Tyttöni mun” hänellä oli avioton lapsi pormestari Quimbyn kanssa.
***Sam ja Larry** ovat kaksi Moen baarin kanta-asiakasta, jotka nähdään usein istumassa baaritiskin ääressä. Heidät nähtiin ensi kerran jo 1. kauden ensimmäisessä jaksossa ”Joulurauha”. Samilla on silmälasit ja vihreä lippalakki, Larry on kaljuuntuva ja pukeutunut oranssiin paitaan. Kummallakin on ollut koko sarjan aikana vain muutama yksittäinen repliikki. Sam puhui ensi kerran 3. kauden jaksossa ”Lisan sunnuntait”.
***Ruth Powers** (ääninäyttelijä Pamela Reed) on Simpsonien naapurissa asunut yksinhuoltajaäiti. Ruth on konstailematon nainen, joka kantaa kaunaa epämiellyttävälle ex-miehelleen, viihtyy baareissa ja omistaa aseen. Hän pitää aina hiuksissaan punaista huivia. Ruth ja hänen teini-ikäinen tyttärensä Laura muuttivat Winfieldien entiseen taloon 4. kauden jaksossa ”Syömäkone” ja Ruth ystävystyi Margen kanssa 5. kauden jaksossa ”Margen pakomatka”. On epäselvää, milloin Powersit muuttivat pois Simpsonien naapurista. 6. kauden jaksossa ”Kolmas lapsi” Ruth nähtiin ristiriitaisesti Simpsonien luona Maggien syntymää edeltäneessä takaumassa. Ruthin kolmas ja viimeinen puherooli oli 14. kauden jaksossa ”Äiti väkevä”, jossa hän oli ryhtynyt vankilassa kehonrakentajaksi. Ruth on nähty taustahahmona lukuisissa jaksoissa, mutta hänen tyttärensä Laura nähtiin vain yhdessä jaksossa.
***Akira** (ääninäyttelijä George Takei, myöhemmin Hank Azaria) on eri ammateissa työskentelevä japanilainen mies. Useimmin hänet on nähty japanilaisen ravintolan tarjoilijana sekä japanilaisten kamppailulajien opettajana, minkä lisäksi hän oli ainakin kerran tavaratalon myyjänä. Hänen ensiesiintymisensä oli 2. kauden jaksossa ”Ennen kuolemaa”, jossa hahmon ääninäyttelijänä oli japanilaissyntyinen George Takei. Myöhemmin Akiraa on näytellyt Hank Azaria, tosin Takei palasi rooliin 24. kauden jaksossa ”Mitä nainen haluaa?”. Akiralla on tunnusomainen nauru ”Ah-haa, aah, aah”.
***Gerald Samson** eli **yksikulmakarvainen vauva** on ilkeä poikavauva, joka on Maggie Simpsonin verivihollinen. Geraldilla on yhtyneet kulmakarvat. Gerald nähtiin ensi kerran irtovitsinä 5. kauden jaksossa ”Ikävä rehtoria” ja hänen nimensä paljastui 8. kauden jaksossa ”Postia Bartille”. Yleensä Maggie ja Gerald vain mulkoilevat vihaisesti toisiaan. Gerald on pääkonna lyhytelokuvassa *[[The Longest Daycare]]*. Hän vilahtaa näkyvästi myös vuonna 2008 uusitussa ''Simpsonien'' alkutunnuksessa.
***Miss Springfield** (ääninäyttelijä Pamela Hayden) on missi ja pormestari Quimbyn vakituinen rakastajatar. Hän on vaaleahiuksinen ja hänellä on kimeä ääni, mutta ulkonäkö vaihtelee hieman eri jaksoissa. Hänet nähdään yleensä palkintotiaraan ja Miss Springfield -olkanauhaan pukeutuneena. Hahmon ensiesiintyminen oli 4. kauden jaksossa ”Pieksäjäispäivä”. Miss Springfield nähdään usein pormestari Quimbyn kanssa sängyssä tai muussa intiimissä tilanteessa, ja Quimby esiintyy usein myös julkisesti hänen seurassaan, jopa useammin kuin vaimonsa Marthan kanssa. Hänet on yleensä kuvattu melko tyhmänä. 17. kauden jaksossa ”Italiaa aloittelijoille” vilahtanut Quimbyn kirjoitustaidoton sihteeri on mahdollisesti sama hahmo. 19. kauden jaksossa ”Passiivista pössyttelyä” Miss Springfield tunnustaa Quimbylle olevansa raskaana, tosin jo 16. kauden jaksossa ”Margen baari” Quimbyllä näytti olevan hänennäköisensä naisen kanssa kolme salattua lasta.
***rouva Glick** (ääninäyttelijä Cloris Leachman ja myöhemmin Tress MacNeille) on hieman vanhuudenhöperö eläkeläisnainen. Hän on yleensä itse tajuamattaan todella rasittava ja ikävä kaikille ihmisille ympärillään. Hahmon ensiesiintyminen ja isoin rooli oli 2. kauden jaksossa ”Radioaktiivinen mies”, jossa Bart raatoi hänen puutarhassaan ja sai lopuksi mitättömän palkkion. Tässä jaksossa rouva Glickin ääninäyttelijänä oli Cloris Leachman, kaikissa myöhemmissä jaksoissa se on ollut MacNeille. Myöhemmin Glick on joskus nähty Springfieldin vanhainkodin asukkaana. Hän kuoli robottilelun tappamana 23. kauden jaksossa ”Kaverini kuutti”, jossa hänen etunimekseen paljastui Alice. Hänet nähdään taustahamona parissa myöhemmässä jaksossa, mikä lienee animaattorien virhe. 
***Shauna Chalmers** (ääninäyttelijä Tress MacNeille) on kuriton, kevytkenkäinen ja hidasälyinen teinityttö, ylitarkastaja Chalmersin tytär. Shauna nähdään yleensä joko Jimbo Jonesin tai ”vinkuvaäänisen teinin” tyttöystävänä ja hän työskentelee monesti samoissa paikoissa jälkimmäisen kanssa. Hahmon ensiesiintyminen oli 20. kauden jaksossa ”Alla kauniin kuoren”, mutta hän paljastui Gary Chalmersin tyttäreksi vasta 25. kauden jaksossa ”Voodoolla vauvoja”. Shaunan olemus on veltto ja hän puhuu aina tympääntyneellä äänellä. Hän rikkoo usein sääntöjä.
***neiti Albright** (ääninäyttelijä Tress MacNeille) on kirkon pyhäkoulun opettaja. Hän on stressaantunut nainen, joka turhautuu siitä, että pyhäkoulutunnit uppoavat jatkuvasti lasten tyhmiin kysymyksiin vastailuun (kuten pääsevätkö apinat tai vatsastajapuhujanuket taivaaseen). Hänet nähtiin ensi kerran 1. kauden jaksossa ”Sankarin pää”. Koska Bart ja Lisa lakkasivat käymästä pyhäkoulussa, neiti Albright on ensimmäisten kausien jälkeen nähty lähinnä taustahahmona kirkkoon liittyvissä kohtauksissa.
***rehtori Dondelinger** (ääninäyttelijä Harry Shearer) oli Homerin ja Margen lukioaikainen rehtori, joka on nykyään eläkkeellä ja toimii iltakoulun opettajana. Hänet nähtiin ensi kerran 2. kauden takaumajaksossa ”Kultainen nuoruus” ja sarjan nykyhetkessä ensi kerran 4. kauden jaksossa ”Palkitut”. Hän on pikkutarkka kurinpitäjä, joka ei pidä Homerista. 20. kauden jakson ”Silmä silmästä” mukaan Dondelinger väärensi kerran luokan puheenjohtajan vaalin tuloksen, koska Homer olisi muuten valittu tehtävään.
***Prinsessa Kashmir** (oikea nimi *Shauna Tifton*, ääninäyttelijä Maggie Roswell) on eroottinen napatanssija, joka esiintyy yksityistilaisuuksissa ja strippiklubeilla. Eksoottisesta nimestään huolimatta hän on valkoihoinen eikä aasialainen. Hänen ensiesiintymisensä ja isoin roolinsa oli 1. kauden jaksossa ”Vakoilukamera”, minkä jälkeen hänellä on ollut aivan pieniä rooleja muutamissa jaksoissa. Hänet on nähty usein myös vapaalla, esimerkiksi treffeillä Apun kanssa.
***herra ja rouva Winfield** (ääninäyttelijät Dan Castellaneta ja Maggie Roswell) ovat iäkäs pariskunta, joka asui Simpsonien naapurustossa ja paheksui kaikkea mitä Simpsonit tekivät. Heidät nähtiin usein istumassa talonsa kuistilla ja kommentoimassa toisilleen Simpsonin perheen tapahtumia tai sitten he valittivat näille suoraan. Heidät nähtiin ensi kerran 1. kauden kolmannessa jaksossa ”Ydinvoimala”. Winfieldien viimeinen esiintyminen oli 4. kauden jaksossa ”Syömäkone”, jossa he myivät talonsa Ruth Powersille ja muuttivat Floridaan. 2. kauden jaksossa ”Riivatun rakki” rouva Winfieldin etunimeksi paljastuu Sylvia ja tässä jaksossa hahmon ääninäyttelijänä oli poikkeuksellisesti Tracey Ullman. Winfieldien talon sijainti suhteessa  Simpsonien taloon vaihtelee eri jaksoissa.
***Dave Shutton** (ääninäyttelijä Harry Shearer) on *The Springfield Shopper* -lehden toimittaja ja lehtikuvaaja. Hänet nähtiin ensi kerran 2. kauden jaksossa ”Kolmisilmäinen kala”. Shutton on aina etsimässä uutta skuuppia ja tekee usein sensaatiouutisia hölmöistä aiheista kuten presidentti Lincolnin näköisestä oravasta. Viimeisin puherooli 14. kauden jaksossa ”Bart sotapolulla”.
***Yeees-mies** (*The Yes Guy*, ääninäyttelijä Dan Castellaneta) on asiakaspalvelijana työskentelevä nimetön innokas mies, joka hymyilee aina muikeasti ja vastaa puhutteluun oudosti venytetyllä sanalla ”Yes?” (*Niin?*) nostaen äänenpainoa sanan loppua kohti. Hänet on nähty muun muassa tarjoilijana, myyjänä, hotellivirkailijana ja vaaliavustajana. Hahmo nähtiin ensi kerran 10. kauden jaksossa ”Gangsterien armoilla”, jossa hän sanoi oudon puhetavan johtuvan halvauskohtauksesta. Kyseessä on parodia hahmotyypistä, jota näyttelijä Frank Nelson esitti useissa komediasarjoissa 1950–1970-luvuilla.
***Julio** (ääninäyttelijä Hank Azaria) on latinotaustainen kampaaja ja stereotyyppinen homoseksuaali. Hän puhuu pehmeällä äänellä (ns. *gay lisp*). Hahmon ensiesiintyminen oli 14. kauden jaksossa ”Kolme miestä ja Homer”. Julion kumppanina nähdään yleensä Grady, mutta 27. kauden jaksossa ”Valheista vapaa” hän tapaili lyhyesti Waylon Smithersiä. Julion on mainittu olevan joko Costa Ricasta (19. kauden jaksossa ”Muistinmenetys”) tai Kuubasta (jaksossa ”Valheista vapaa”). Hän kuuluu Springfieldin demokraatteihin.
***tohtori Colossus** (ääninäyttelijä Hank Azaria) on sarjakuvamainen superroisto. Hän on kalju, hänellä on vaaleansininen iho ja hän pukeutuu aina valkoiseen takkiin ja suojalaseihin. Hän esiintyi aivan pienissä irtovitseissä muutamissa jaksoissa 5.–7. kaudella, ensi kerran jaksossa ”Lisa Leijonamieli”. *Simpsonit*-sarjakuvissa hahmolla on joskus ollut isompia rooleja.
***Gunter ja Ernst** (ääninäyttelijät Harry Shearer ja Hank Azaria) ovat lavashow'ta järjestävä saksalaistaustainen esiintyjäkaksikko, jotka ovat selvästi parodia Siegfried & Roysta. Heidän esityksiinsä kuuluu näyttäviä taikatemppuja ja kesy tiikeri. Heidät nähtiin ensi kerran 5. kauden jaksossa ”Springfield”.
***Patches ja Violet-rukka** (*Poor Violet*, ääninäyttelijät Pamela Hayden ja Tress MacNeille) ovat kaksi sairasta ja surullista orpolasta, jotka asuvat Springfieldin orpokodissa. He herättävät sääliä ja muistuttavat olemukseltaan Charles Dickensin romaanien hahmoja. Hahmot esiintyivät ensi kerran 9. kauden jaksossa ”Jouluvaras” ja ovat näyttäytyneet muutamassa myöhemmässä jaksossa. 
***Jacques** (ääninäyttelijä Albert Brooks) on ranskalainen keilailunopettaja, joka onnistui melkein viettelemään Marge Simpsonin 1. kauden jaksossa ”Täyskaato”. Ainoa muu puherooli on 2. kauden jaksossa ”Pelastakaa sielunne”, mutta hänet on nähty monissa muissakin jaksoissa. Hän oli myös mukana ''Simpsonien'' vanhassa alkutunnuksessa, jossa Bart ohitti hänet jalkakäytävällä.
***Saija Poppanen** (*Shary Bobbins*, ääninäyttelijä Maggie Roswell) on taianomainen brittiläinen lastenhoitaja, päivänselvä parodia Maija Poppasesta. Hän esiintyy 8. kauden jaksossa ”Apua taivaalta”, jonka lopussa hän kuolee osuessaan sateenvarjolentonsa aikana ohilentävän lentokoneen suihkumoottoriin. Hänet on myöhemmin nähty yhdessä Kauhujen talo -jaksossa, kahden jakson alkutunnuksissa 21. kaudella sekä haamuna 29. kauden jaksossa ”Bartin painajainen”.
***Benjamin, Doug ja Gary** (ääninäyttelijät Dan Castellaneta, Hank Azaria ja Harry Shearer) ovat kolme nörttimäistä yliopisto-opiskelijaa, joiden huonekaverina Homer asui yliopiston opiskelija-asuntolassa 5. kauden jaksossa ”Opiskelija Homer Simpson”. Heidät on myöhemmin nähty muutamassa jaksossa.
***Llewellyn Sinclair** (ääninäyttelijä Jon Lovitz) on tempperamenttinen ja perfektionistinen teatteriohjaaja, joka ohjaa lähinnä harrastajateatteriesityksiä. Hänet nähtiin ensi kerran 4. kauden jaksossa ”Primadonna” ja hän on esiintynyt muutamassa myöhemmässä jaksossa.
***Chase** eli **Pyro** (ääninäyttelijä Hank Azaria) on tv-gladiaattori, joka oli Luann Van Houtenin poikaystävä tämän avioeron aikana. Hänet nähtiin ensi kerran 8. kauden jaksossa ”Milhouse, avioeron uhri”. Hänellä oli puherooli vain muutamassa jaksossa eikä häntä ole nähty 15. kauden jälkeen.
***Freddy Quimby** (ääninäyttelijä Dan Castellaneta) on pormestari Quimbyn hemmoteltu ja äkkipikainen aikuinen veljenpoika, jota syytettiin pahoinpitelystä 5. kauden jaksossa ”Poika joka tiesi liikaa”. Hän on vilahtanut pienissä rooleissa muutamassa myöhemmässä jaksossa.
***Brittany Brockman** (ääninäyttelijä Nancy Cartwright) on Kent Brockmanin kouluikäinen tytär. Nähtiin ensi kerran 5. kauden jaksossa ”Lisa Leijonamieli”.
***Grady** (ääninäyttelijä Scott Thompson) on homoseksuaali mies ja Julion alkuperäinen poikaystävä, joka esiteltiin 14. kauden jaksossa ”Kolme miestä ja Homer”. 20. kauden jaksossa ”Sikin sokin sanoissa” hän oli suhteessa Duff-miehen kanssa ja hänet on nähty myös Dewey Largon kanssa.
***Kumiko Nakamura** (ääninäyttelijä Tress MacNeille) on japanilainen manga-sarjakuvien piirtäjä ja Sarjakuvahemmon nykyinen vaimo. Hänet esiteltiin 25. kauden jaksossa ”Sarjakuvasutinaa”, minkä jälkeen hänet on nähty useasti Sarjakuvahemmon kanssa. Puherooli Kumikolla on ollut ensiesiintymisensä jälkeen ainakin 29. kauden jaksossa ”Surullisen tytön äiti”.
***Chazz Busby** (ääninäyttelijä Hank Azaria) on diivamainen tanssikoreografi ja balettikoulun opettaja. Ensiesiintyminen 19. kauden jaksossa ”Passiivista pössyttelyä”.
***herra ja rouva Vanderbilt** ovat rikas ja yläluokkainen pariskunta, jotka nähdään usein Homer Simpsonin toiminnasta järkyttyneinä pienissä irtovitseissä. Ensiesiintyminen 11. kauden jaksossa ”Raivoisa ratsu”. Herra Vanderbilt käyttää monokkelia ja rouva Vanderbilt lornjettia.
***Jenda** (ääninäyttelijä Amy Poehler) on Bart Simpsonin mahdollinen tuleva vaimo tulevaisuusjaksoissa ”Kurkistus tulevaisuuteen” (16. kausi), ”Joulukortti tulevaisuudesta” (23. kausi) ja ”Katsaus tulevaan” (25. kausi). Heidän liittonsa päättyy eroon.
*nimetön lyhytpinnainen mies (tunnettu muun muassa nimellä *Just Stamp the Ticket Man*, ääninäyttelijä Hank Azaria) on eräissä jaksoissa esiintyvä jäyhä mies, jolla ei ole paljoakaan kärsivällisyyttä tai kohteliaisuutta. Hänet nähtiin ensi kerran 3. kauden jaksossa ”Ystävä hädässä”, jossa hän pyysi Ned Flandersia leimaamaan parkkilippunsa ostamatta tämän liikkeestä mitään. Hahmon puheroolit lakkasivat 7. kauden jälkeen.
*irlantilainen maahinen (ääninäyttelijä Dan Castellaneta) on häijysti naureskeleva pieni ilkeä satuolento vihreässä puvussa. On ilmeisesti todellinen ja asuu Springfieldissä. Nähtiin ensi kerran 9. kauden jaksossa ”Avain onneen”. 20. kauden jaksossa ”Pikkutuhmaa pullanpaistoa” nähtiin myös maahisen oranssipukuinen pohjoisirlantilainen vastine.
***[[kreivi Dracula]]** (ääninäyttelijä Dan Castellaneta) on vampyyri ja republikaanipuolueen taustavaikuttaja. Springfieldin republikaanit kokoontuvat aina Draculan linnassa, mutta hahmo ei yleensä esiinny muissa yhteyksissä. Ensiesiintyminen 6. kauden jaksossa ”Kuolleet sielut”.

## Eläimet
***[[Pukin pikku apuri]]** (*Santa’s Little Helper*, ääni Frank Welker ja myöhemmin Dan Castellaneta) on Simpsonin perheen koira, rodultaan englanninvinttikoira. Ensiesiintyminen 1. kauden ensimmäisessä jaksossa ”Joulurauha”.
***Lumipallo II** (*Snowball II*) on Simpsonin perheen musta kissa, nimetty (väristään huolimatta) edeltäjänsä, Lumipallo-nimisen valkoisen kissan mukaan. Ensiesiintyminen 1. kauden ensimmäisessä jaksossa ”Joulurauha”. Simpsonit tuntuvat välittävän kissastaan huomattavasti vähemmän kuin koirastaan ja se on yleensä hyvin pienessä roolissa sarjassa. Lumipallo II pelasti kuitenkin Homerin tulipalosta 14. kauden jaksossa ”Koira joka petti”. Alkaen 15. kauden jaksosta ”Robotti-Homer” kyseessä on teknisesti eri kissa, Lumipallo V, mutta vaihdosta ei huomioida myöhemmissä jaksoissa. Kissa puhuu miehen äänellä 29. kauden jaksossa ”Kauhujen talo, osa 28”.
***Herra Pikkula** (*Mr. Teeny*, ääni Dan Castellaneta) on Hassu-klovnin koulutettu apina, mahdollisesti simpanssi, joka toimii Hassun apulaisena ja jopa autonkuljettajana. Herra Pikkula ymmärtää puhetta, käyttää aina pientä vaaleanpunaista lakkia ja rusettia ja polttaa usein tupakkaa. Hahmo nähtiin ensi kerran 2. kauden jaksossa ”Väkivaltaviihde”. 17. kauden jakson ”Bartin kaksi äitiä” mukaan eläintarhan simpanssi Toot-Toot on herra Pikkulan äiti, toisaalta eräiden muiden jaksojen mukaan Hassu on pyydystänyt sen viidakosta.
***Räpsy** (*Blinky*) oli kolmisilmäinen mutanttikala, jonka Bart onki ydinvoimalan läheltä 2. kauden jaksossa ”Kolmisilmäinen kala”, tosin samannäköinen kala vilahti jo 1. kauden jaksossa ”Ydinvoimala”. Itse Räpsy päätyi Simpsonien lautaselle, mutta muita samannäköisiä kaloja on nähty ohimennen useissa myöhemmissä jaksoissa. Kolmisilmäinen kala on myös Springfieldin epävirallinen maskotti, joka nähdään usein kaupungin nimen yhteydessä tienviitoissa, kartoissa ym.
***johtaja Burnsin hurtat** ovat pelottavia vahtikoiria Burnsin kartanossa. Halutessaan päästä ei-toivotusta vieraasta nopeasti eroon Burns määrää aina Smithersiä päästämään hurtat irti. Rodultaan ne ovat dobermanneja.
***Jub-Jub** on Selman lemmikki-iguaani, jonka hän sai perintönä Gladys-tädiltään 4. kauden jaksossa ”Selman valinta”. Jub-Jub nähdään silloin tällöin Pattyn ja Selman kanssa.
***Tallaaja** (*Stampy*) on norsu, jonka Bart voitti radiokilpailusta 5. kauden jaksossa ”Bart saa elefantin”. Nähty satunnaisesti muutamassa myöhemmässä jaksossa, joiden perusteella elää mahdollisesti edelleen Springfieldissä.
***Pötkylä** (*Plopper*), tunnetaan myös nimillä Possumies (*Spider-Pig*) ja Harry Pötkylä (*Harry Plopper*), on Homerin lemmikkipossu elokuvassa *[[The Simpsons Movie]]*. Nähty myös muutamassa sarjan jaksossa elokuvan jälkeen.
***Nökö** (*Nibbles*) on Springfieldin ala-asteen hamsteri. Ensiesiintyminen 12. kauden jaksossa ”Lumen taju”, kuoli 27. kauden jaksossa ”Lisa eläinlääkärinä”.
***Lumipallo** eli **Lumipallo I** (*Snowball*) on Simpsoneille aiemmin kuulunut valkoinen kissa, joka on kuollut ennen sarjan tapahtumia. Se mainittiin jo 1. kauden ensimmäisessä jaksossa ”Joulurauha” ja on nähty myöhemmin muutamassa takaumassa. 3. kauden jakson ”Mies vaaleanpunaisessa paidassa” mukaan Lumipallo kuoli jäätyään auton alle. Se oli mahdollisesti Lisan henkilökohtainen lemmikki.
***Anastasia** on Gunterin ja Ernstin lavaesityksiin kuuluva valkoinen siperiantiikeri. Nähtiin ensi kerran 6. kauden jaksossa ”Springfield”.

## Koneet, fiktiohahmot ym.
*Tikku ja Takku, Piski, katso edellä Mediahahmot. McBain, katso Rainier Wolfcastle samassa osiossa.
***Radioaktiivinen mies** (*Radioactive Man*) on kuvitteellinen 1950-luvulla luotu sarjakuvahahmo, klassinen supersankari. Hahmo on pääasiassa parodia Teräsmiehestä ja Lepakkomiehestä. Radioaktiivisella miehellä on oma sarjakuvalehti, jota muun muassa Bart lukee, ja hahmosta on tehty vuosikymmeniä aiemmin tv-sarja. Radioaktiivinen mies mainittiin ensi kerran 2. kauden jaksossa ”Radioaktiivinen mies”, jonka mukaan hahmoa tv-sarjassa esittänyt näyttelijä Dirk Richter murhattiin myöhemmin epäselvissä oloissa bordellissa. 7. kauden jaksossa ”Lapsitähti” hahmosta oltiin tekemässä keskeneräiseksi jäänyttä elokuvaa, jossa radioaktiivista miestä olisi näytellyt Rainier Wolfcastle ja tämän sidekick-hahmoa Laskeumapoikaa (*Fallout Boy*) olisi näytellyt Milhouse. 25. kauden jaksossa ”Laitonta latailua” radioaktiivisesta miehestä oli viimein tehty menestyselokuva. *Simpsonit*-sarjakuvien yhteydessä on julkaistu myös ”oikeita” Radioaktiivinen mies -sarjakuvia.
***Iloiset pikku tontut** (*Happy Little Elves*) ovat suositussa pienille lapsille suunnatussa piirrossarjassa esiintyviä vihreitä hahmoja. Yksittäisten hahmojen nimistä on mainittu ainakin Bubbles, Cheery, Doofy, Moldy ja Yendor. Sarja on varsinkin Maggie Simpsonin suosikki, mutta ilmeisesti myös Lisa pitää siitä, koska hänellä on sarjan hahmoja esittävä kehystetty kuva huoneensa seinällä. Iloiset pikku tontut mainittiin ensi kerran ''The Tracey Ullman Show’n'' lyhytfilmissä ”Scary Movie”. Ne ovat mahdollisesti jossain määrin parodia Smurffeista.
***Smilin' Joe Fission** on Springfieldin ydinvoimalan maskottihahmo, hymyilevä vihreä stetson-päinen atomi. Nähtiin ensi kerran 1. kauden jaksossa ”Ydinvoimala”.
***Truckasaurus** on osittain autojen osista kasattu tyrannosaurusta muistuttava suuri robotti, joka esiintyy vetonaulana monsteriautonäytöksessä, missä se hajottaa tavallisia autoja. Se nähtiin 2. kauden jaksossa ”Huimapää rullalaudalla” ja paranneltuna 29. kauden jaksossa ”Viimeinen toive”. Lisäksi 4. kauden jakson ”Joko säteilee” mukaan Truckasauruksesta on tehty elokuva *Truckasaurus: The Movie*. Kyseessä on parodia Robosaurus-nimisestä todellisesta robotista.
***Lard Lad** on samannimisen donitsiliikkeen maskottihahmo, jonka suuri patsas on yksi Springfieldin maamerkeistä.
***Angelica Button** on päähahmo kirjailija T. R. Francisin kirjoittamassa, nuorille suunnatussa fantasiakirjasarjassa, joka on parodia Harry Potter -kirjoista. Esiintyessään mielikuvituskohtauksissa hän näyttää ja kuulostaa Lisalta, mutta on ruskeahiuksinen. Ensiesiintyminen 18. kauden jaksossa ”Koviksen kaveri”.
***McGarnagle** on nimikkohahmo television suositussa poliisisarjassa. Hahmo näyttää ja kuulostaa Clint Eastwoodilta. Ensiesiintyminen 5. kauden jaksossa ”Kohta ei huvita enää mikään”.